open-index/open-wikipedia-markdown huggingface dataset:
ಕಾವಿಮಣ್ಣು

thumb

**ಕಾವಿಮಣ್ಣು** ಕಬ್ಬಿಣದ ಹೈಡ್ರಸ್ ಆಕ್ಸೈಡುಗಳ (ಲೈಮೊನೈಟ್ ಹಿಮಟೈಟ್, ಅಪೂರ್ವವಾಗಿ ಮ್ಯಾಗ್ನಟೈಟ್) ಮತ್ತು ಜೇಡುಮಣ್ಣಿನ ಚೆನ್ನಾಗಿ ಕಲೆತ ಮಿಶ್ರಣ (ಓಕರ್). ಇದರಲ್ಲಿ ಕಬ್ಬಿನದ ಆಕ್ಸೈಡ್ ಪರಿಶುದ್ದ ಪ್ರಮಾಣ 15%-80% ವರೆಗೂ ಇರುತ್ತದೆ. ಸ್ವಾಭಾವಿಕ ಖನಿಜ ಬಣ್ಣಗಳಲ್ಲಿ ಕಬ್ಬಿಣದ ಹೈಡ್ರಸ್ ಆಕ್ಸೈಡ್ ಪರಿಶುದ್ದವಾಗಿಯೋ ಅಥವಾ ಜೇಡುಮಣ್ಣಿನೊಂದಿಗೆ ಬೆರೆತು ಹೇರಳವಾಗಿ ದೊರಕುವುದು. ಕಾವಿಮಣ್ಣು ಎರಡನೆಯ ಜಾತಿಗೆ ಸೇರಿದುದು.

ಆಕರ : ನೀರಿನಿಂದ ಸಾಗಣೆಗೊಂಡು ಪ್ರಸ್ತರಿಸಿದ ಮಡ್ಡಿಯಿಂದ ಉತ್ಪತ್ತಿಯಾದ ನಿಕ್ಷೇಪವಾಗಿಯೂ ಕಬ್ಬಿಣದ ಅದುರುಗಳು, ಪದರಶಿಲೆ, ಸುಣ್ಣಶಿಲೆ ಇವುಗಳ ರಾಸಾಯನಿಕ ಶೈಥಿಲ್ಯದಿಂದ ಉಂಟಾದ ಸ್ಥಳೀಯ ಶೇಷವಸ್ತು ನಿಕ್ಷೇಪವಾಗಿಯೂ ಕಾವಿ ದೊರೆಯಬಹುದು. ರಾಸಾಯನಿಕ ವಸ್ತುಗಳ ಸಂಯೋಗದಿಂದ ಕಾವಿಮಣ್ಣು ಅನೇಕ ವರ್ಣಗಳಲ್ಲಿ ದೊರೆಯುತ್ತದೆ. ಬಣ್ಣದಲ್ಲಿ ನಾನಾ ಛಾಯೆಯ ಹಳದಿಯಲ್ಲಿಯೂ ಕಂದು ಕೆಂಪು ಬಣ್ಣಗಳಲ್ಲಿಯೂ ಇರುವುದು. ಕೆಲವು ವಿಧವಾದ ಕಾವಿಮಣ್ಣುಗಳು ಹಸುರಾಗಿ ಸಹ ಇರುವುದುಂಟು. ಹಳದಿ ಬಣ್ಣದ ಕಾವಿಮಣ್ಣನ್ನು ಗೋಪಿ ಎಂದೂ ಕಂದು ಬಣ್ಣದ್ದನ್ನು ಕಾವಿ ಎಂದೂ ಕರೆಯುವುದು ರೂಢಿ.

ಉಪಯೋಗ: ಕಾವಿಮಣ್ಣುಗಳನ್ನು ಅವು ದೊರೆಯುವ ವಿಧಾನದಲ್ಲಿಯಾಗಲೀ ಸಂಸ್ಕರಿಸಿದ ಮೇಲಾಗಲೀ ಬಣ್ಣ ಬಳಿಯುವುದಕ್ಕೂ ಜಲವರ್ಣ ಮತ್ತು ತೈಲವರ್ಣಗಳನ್ನು ತಯಾರಿಸುವುದಕ್ಕೂ ಉಪಯೋಗಿಸುತ್ತಾರೆ.

ಹಳದಿ ಕಾವಿಮಣ್ಣು: ಇದು ಮುಖ್ಯವಾಗಿ ಲೈಮೊನೈಟ್ ಮತ್ತು ಜೇಡು ಮಣ್ಣು ಕಲೆತ ಮಿಶ್ರಣ. ಇದನ್ನು ಕಾಯಿಸಿದಾಗ ಉಷ್ಣತೆಯ ಪ್ರಕಾರ ಕಂದು ಬಣ್ಣದ ವಿವಿಧ ಛಾಯೆಗಳು ಬರುತ್ತವೆ. ಅಲ್ಪಪ್ರಮಾಣದಲ್ಲಿ ಮ್ಯಾಂಗನೀಸ್ ಬೆರೆತಿದ್ದರೆ ಸೀಯನ್ನ ಎಂಬ ಹಳದಿ ಮಿಶ್ರಿತ ಕಂದು ಬಣ್ಣವಾಗುವುದು. ಹೆಚ್ಚಿನ ಪ್ರಮಾಣದಲ್ಲಿ ಅಂದರೆ 10%-25% ಭಾಗದಷ್ಟು ಮ್ಯಾಂಗನೀಸ್ ಆಕ್ಸೈಡ್ ಬೆರೆತಿದ್ದರೆ ಅಂಬರ್ ಎಂಬ ಕಂದು ಬಣ್ಣದ ಪದಾರ್ಥವಾಗುವುದು.

ಕೆಂಪು ಕಾವಿಮಣ್ಣು: ಇದರಲ್ಲಿ ಮುಖ್ಯವಾಗಿ ಕಬ್ಬಿಣದ ಕೆಂಪು ಆಕ್ಸೈಡ್ (ಹಿಮಟೈಟ್) ಮತ್ತು ಮಣ್ಣು ಪದಾರ್ಥಗಳು ವಿವಿಧ ಪ್ರಮಾಣದಲ್ಲಿ ಬೆರೆತಿರುತ್ತವೆ. ಬಣ್ಣದಲ್ಲಿ ಕೇಸರಿ ಬಣ್ಣದಿಂದ ರಕ್ತಕೆಂಪು ಮತ್ತು ಊದಾಕೆಂಪು ಬಣ್ಣಗಳವರೆಗೆ ವ್ಯತ್ಯಾಸವಾಗಬಹುದು.

ಹಸಿರು ಕಾವಿಮಣ್ಣು: ಇದು ಮುಖ್ಯವಾಗಿ ಎಪಿಡೋಟ್ ಕ್ಲೋರೈಟ್ ಹಾರ್ನ್ ಬ್ಲೆಂಡ್ ಮುಂತಾದ ಕಬ್ಬಿಣ-ಮೆಗ್ನೀಸಿಯಂ-ಸಿಲಿಕೇಟ್ ಸಂಯೋಜಿತ ಖನಿಜಗಳ ರಾಸಾಯನಿಕ ಬದಲಾವಣೆ ಶೈಥಿಲ್ಯಗಳಿಂದ ಉಂಟಾಗುತ್ತದೆ.

ತುಮಕೂರು ಮತ್ತು ಚಿತ್ರದುರ್ಗ ಜಿಲ್ಲೆಗಳ ಕೆಲವು ಭಾಗಗಳಲ್ಲಿ ವಿವಿಧ ಛಾಯೆಯ ಹಳದಿ ಮತ್ತು ಕಂದು ಬಣ್ಣದ ಕಾವಿಮಣ್ಣುಗಳು ಕಬ್ಬಿಣದ ಅದುರು, ಮ್ಯಾಂಗನೀಸ್ ಅದುರು ಮತ್ತು ಸುಣ್ಣಶಿಲೆಗಳೊಂದಿಗೆ ಮಿಶ್ರವಾಗಿ ಸಿಕ್ಕುತ್ತದೆ. ಹಸಿರು ಬಣ್ಣದ ಕಾವಿಮಣ್ಣು ತುಮಕೂರು ಜಿಲ್ಲೆಯ ಗೊಲ್ಲಹಳ್ಳಿ ಪ್ರದೇಶದಲ್ಲಿ ಅಲ್ಪಪ್ರಮಾಣದಲ್ಲಿ ದೊರೆಯುವುದು. ಕೆಂಪು ಬಣ್ಣದ ಸ್ವಚ್ಛ ರೆಡ್ ಆಕ್ಸೈಡ್ (ಹಿಮಟೈಟ್) ಕಾವಿಯ ವಿಶಾಲ ನಿಕ್ಷೇಪಗಳು ಮತ್ತು ಕೆಂಪು ಕಾವಿಮಣ್ಣು ಹೇರಳವಾಗಿ ಬಳ್ಳಾರಿ ಜಿಲ್ಲೆಯ ಬಳ್ಳಾರಿ, ಸಂಡೂರು ಮತ್ತು ಹೊಸಪೇಟೆ ತಾಲ್ಲೂಕುಗಳಲ್ಲಿ ಇವೆ.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹಾಲಾಹಲ

**ಹಾಲಾಹಲ** ಅಥವಾ **ಕಾಲಕೂಟ**ವು (ಅಕ್ಷರಶಃ 'ಕಪ್ಪು ರಾಶಿ' ಅಥವಾ 'ಸಮಯದ ಒಗಟು') (ಹಿಂದೂ ಪುರಾಣದ ಪ್ರಕಾರ) ದೇವತೆಗಳು ಮತ್ತು ಅಸುರರು ಅಮರತ್ವದ ಪಾನೀಯವಾದ ಅಮೃತವನ್ನು ಪಡೆಯಲು ಸಮುದ್ರ ಮಂಥನ ಮಾಡಿದಾಗ ಸೃಷ್ಟಿಯಾದ ಒಂದು ವಿಷದ ಹೆಸರು.

ಈ ಕಾರ್ಯದಲ್ಲಿ ಹದಿನಾಲ್ಕು ವಿಭಿನ್ನ ರತ್ನಗಳನ್ನು ಪಡೆಯಲಾಯಿತು, ಮತ್ತು ಅಸುರರು ಅವರಿಗೆ ಮೋಸಮಾಡಲು ಪ್ರಯತ್ನಿಸಿದ ನಂತರ ಇವು ಬಹುತೇಕವಾಗಿ ದೇವತೆಗಳು ಕೈ ಸೇರಿದವು. ಆದರೆ ಅಮೃತ ರೂಪಗೊಳ್ಳುವುದಕ್ಕೆ ಮುಂಚೆ, ಹಾಲಾಹಲವು ಉತ್ಪತ್ತಿಯಾಯಿತು ಮತ್ತು ಎರಡೂ ಪಕ್ಷಗಳಿಗೆ ಗಾಯಮಾಡಲು ಆರಂಭಿಸಿತು. ವಿಷವು ಹೊರಸೂಸಿದ ಮಾರಕ ಧೂಮವನ್ನು ಯಾರೂ ಕೂಡ ಸಹಿಸಲಾಗದ್ದರಿಂದ, ದೇವತೆಗಳು ಮತ್ತು ಅಸುರರು ಇಬ್ಬರೂ ಉಸಿರುಗಟ್ಟುವಿಕೆಯಿಂದ ಕುಸಿದು ಬೀಳುವುದು ಆರಂಭವಾಯಿತು. ಸಹಾಯಕ್ಕಾಗಿ ಅವರು ಬ್ರಹ್ಮನ ಬಳಿ ಓಡಿದರು, ಬ್ರಹ್ಮನು ಅವರನ್ನು ವಿಷ್ಣುವಿನ ಬಳಿ ಕಳಿಸಿದನು. ವಿಷ್ಣುವು ನಿರಾಕರಿಸಿ ಕೇವಲ ಶಿವನು ಮಾತ್ರ ಅವರಿಗೆ ಸಹಾಯ ಮಾಡಬಲ್ಲನು ಎಂದು ಸಲಹೆ ನೀಡಿದನು. ಹಾಗಾಗಿ ಎರಡೂ ಪಕ್ಷಗಳು ಕೈಲಾಸಪರ್ವತಕ್ಕೆ ಹೋಗಿ ಸಹಾಯಮಾಡುವಂತೆ ಶಿವನನ್ನು ಪ್ರಾರ್ಥಿಸಿದರು. ಶಿವನು ವಿಷವನ್ನು ಸೇವಿಸಲು ಆಯ್ಕೆಮಾಡಿಕೊಂಡನು ಮತ್ತು ಹಾಗಾಗಿ ಅದನ್ನು ಕುಡಿದನು. ಅವನ ಪತ್ನಿಯಾದ ಪಾರ್ವತಿಯು ಗಾಬರಿಗೊಂಡು ವಿಷವನ್ನು ನಿಲ್ಲಿಸುವ ಸಲುವಾಗಿ ತನ್ನ ಪತಿಯ ಕತ್ತನ್ನು ಎರಡೂ ಕೈಗಳಿಂದ ಗಟ್ಟಿಯಾಗಿ ಹಿಡಿದಳು. ಹಾಗಾಗಿ ಅವನಿಗೆ **ವಿಷಕಂಠ** ಎಂಬ ಹೆಸರು ಬಂದಿತು. ಪಾರ್ವತಿಯ ರೂಪವಾದ ಮಹಾವಿದ್ಯೆ ತಾರಾಳು ನಂತರ ಶಿವನನ್ನು ರಕ್ಷಿಸಿದಳು. ವಿಷವು ಅವನ ಗಂಟಲನ್ನು ನೀಲಿಗೊಳಿಸಿತು; ಹಾಗಾಗಿ ಅವನನ್ನು **ನೀಲಕಂಠ** ಎಂದೂ ಕರೆಯಲಾಗುತ್ತದೆ.

## ಉಲ್ಲೇಖಗಳು
ವರ್ಗ:ಹಿಂದೂ ಪುರಾಣ
ಹಿಡಿಕೆ

thumb|ರಬ್ಬರಿನ ಹಿಡಿಕೆಯನ್ನು ಹೊಂದಿರುವ ಸುತ್ತಿಗೆ

**ಹಿಡಿಕೆ**ಯು ಕೈಯಿಂದ ಚಲಿಸಬಲ್ಲ ಅಥವಾ ಬಳಸಬಲ್ಲ ವಸ್ತುವಿನ ಭಾಗ ಅಥವಾ ಲಗತ್ತು ಆಗಿರುತ್ತದೆ. ಪ್ರತಿ ಬಗೆಯ ಹಿಡಿಕೆಯ ವಿನ್ಯಾಸವು ಗಣನೀಯ ಪ್ರಮಾಣದಲ್ಲಿ ದಕ್ಷತಾಶಾಸ್ತ್ರದ ಸಮಸ್ಯೆಗಳನ್ನು ಒಳಗೊಳ್ಳುತ್ತದೆ, ಇವು ಒಳಅರಿವಿನಿಂದ ಅಥವಾ ಸಂಪ್ರದಾಯವನ್ನು ಅನುಸರಿಸಿ ನಿಭಾಯಿಸಲ್ಪಟ್ಟ ಸ್ಥಳಗಳಲ್ಲಿ ಕೂಡ. ಉಪಕರಣಗಳಿಗೆ ಹಿಡಿಕೆಗಳು ಅವುಗಳ ಕಾರ್ಯದ ಮುಖ್ಯ ಭಾಗವಾಗಿವೆ, ಮತ್ತು ಬಳಕೆದಾರರು ಉಪಕರಣಗಳನ್ನು ಗರಿಷ್ಠ ಪರಿಣಾಮವಾಗುವಂತೆ ಬಳಸಿಕೊಳ್ಳುವುದನ್ನು ಸಾಧ್ಯವಾಗಿಸುತ್ತದೆ. ಕಟ್ಟಿನ ಹಿಡಿಕೆಗಳು ಕಟ್ಟುಗಳನ್ನು ಅನುಕೂಲಕರವಾಗಿ ಸಾಗಿಸಲು ಅವಕಾಶ ನೀಡುತ್ತವೆ.

ಹಿಡಿಕೆಗಳ ಮೂರು ಬಹುತೇಕ ಸಾರ್ವತ್ರಿಕ ಆವಶ್ಯಕತೆಗಳೆಂದರೆ: ವಸ್ತುವಿಗೆ ಆಧಾರವಾಗಲು ಸಾಕಷ್ಟಿರುವ ಬಲ, ಅಥವಾ ಹಿಡಿಕೆಯು ಯಾವ ಕಾರ್ಯದಲ್ಲಿ ಬಳಸಲ್ಪಡುತ್ತದೆಯೊ ಅಲ್ಲಿ ಒಳಗಾದ ಬಲವನ್ನು ಪ್ರಸಾರಮಾಡುವಷ್ಟು ಬಲ; ಅದನ್ನು ಹಿಡಿಯುವ ಕೈ ಅಥವಾ ಕೈಗಳಿಗೆ ಆ ಬಲವನ್ನು ವಿಶ್ವಾಸಾರ್ಹವಾಗಿ ಹಾಕಲು ಅನುಮತಿಸುವಷ್ಟಿರುವ ಉದ್ದ; ಕೈ ಅಥವಾ ಕೈಗಳು ಆ ಬಲವನ್ನು ಹಾಕಲು ಅದನ್ನು ಅಗತ್ಯವಿದ್ದಷ್ಟು ಗಟ್ಟಿಯಾಗಿ ಹಿಡಿಯುವ ಸಲುವಾಗಿ ಸುತ್ತುವರಿಯಲು ಅನುಮತಿಸುವಷ್ಟಿರುವ ಸಣ್ಣ ಸುತ್ತಳತೆ.
ಇತರ ಆವಶ್ಯಕತೆಗಳು ನಿರ್ದಿಷ್ಟ ಹಿಡಿಕೆಗಳಿಗೆ ಅನ್ವಯಿಸಬಹುದು: ಕೈಯ ವಿರುದ್ಧ ತಿಕ್ಕಾಟವನ್ನು ಒದಗಿಸುವ ಹಿಡಿಕೆಯ ಮೇಲಿನ ಕವಚ ಅಥವಾ ಲೇಪನ. ಇದು ಉತ್ತಮ ಹಿಡಿತವನ್ನು ಸಾಧಿಸಲು ಬೇಕಾದ ಹಿಡಿಯುವ ಬಲವನ್ನು ಕಡಿಮೆಮಾಡುತ್ತದೆ; ಆಳದಲ್ಲಿ ಸ್ಥಾಪಿತ ಕಾರಿನ ಬಾಗಿಲಿನ ಹಿಡಿಕೆಗಳಂತಹ ವಿನ್ಯಾಸಗಳು. ಇವು ಆಕಸ್ಮಿಕ ಕಾರ್ಯನಿರ್ವಹಣೆಯ ಸಾಧ್ಯತೆಯನ್ನು, ಅಥವಾ ಸರಳವಾಗಿ ಹಿಡಿಕೆಯನ್ನು ಹಾನಿಗೊಳಿಸುವ ಅನಾನುಕೂಲವನ್ನು ಕಡಿಮೆಮಾಡುತ್ತವೆ; ಬಲವನ್ನು ಕೈಯ ಮೇಲೆ ಅನುಕೂಲಕರವಾಗಿ ಮತ್ತು ಸುರಕ್ಷಿತವಾಗಿ ವಿತರಿಸುವಷ್ಟಿರುವ ಸುತ್ತಳತೆ; ಬೇಡವಾದ ಬಳಸುವಿಕೆಯನ್ನು ಅಡ್ಡಿಪಡಿಸುವ ವಿನ್ಯಾಸ, ಉದಾಹರಣೆಗೆ, ಮಕ್ಕಳು ಅಥವಾ ಕಳ್ಳರಿಂದ. ಈ ಸಂದರ್ಭಗಳಲ್ಲಿ ಇತರ ಅನೇಕ ಆವಶ್ಯಕತೆಗಳು ಕುಗ್ಗಿದ ಪ್ರಾಮುಖ್ಯವನ್ನು ಹೊಂದಿರಬಹುದು. ಉದಾಹರಣೆಗೆ, ಮಗು ನಿರೋಧಕ ಬಾಗಿಲ ಗುಬುಟು ಒಬ್ಬ ವಯಸ್ಕನಿಗೂ ಬಳಸಲು ಕಷ್ಟಕರವಾಗಿರಬಹುದು.

ಹಿಡಿಕೆಗಳ ಒಂದು ಪ್ರಮುಖ ವರ್ಗವೆಂದರೆ ಎಳೆಯುವ ಹಿಡಿಕೆಗಳು. ಇಲ್ಲಿ ಒಂದು ಅಥವಾ ಹೆಚ್ಚು ಕೈಗಳು ಹಿಡಿಕೆ ಅಥವಾ ಹಿಡಿಕೆಗಳನ್ನು ಗಟ್ಟಿಯಾಗಿ ಹಿಡಿದು, ಕೈಗಳು ಮತ್ತು ಅವುಗಳ ಅನುಗುಣವಾದ ಭುಜಗಳ ನಡುವಿನ ದೂರವನ್ನು ಕಡಿಮೆಮಾಡಲು ಬಲವನ್ನು ವಿನಿಯೋಗಿಸುತ್ತವೆ. ಮೇಲೆ ಹೇಳಲಾದ ಮೂರು ಮಾನದಂಡಗಳು ಎಳೆಯುವ ಹಿಡಿಕೆಗಳಿಗೆ ಸಾರ್ವತ್ರಿಕವಾಗಿವೆ. ಅನೇಕ ಎಳೆಯುವ ಹಿಡಿಕೆಗಳು ಎತ್ತುವುದಕ್ಕೆ ಇರುತ್ತವೆ, ಹೆಚ್ಚಾಗಿ ಸಾಗಿಸಬೇಕಾದ ವಸ್ತುಗಳ ಮೇಲೆ.

ವರ್ಗ:ಉಪಕರಣಗಳು
ಕಾವ್ಯನಾಮ

**ಕಾವ್ಯನಾಮ**ವು ಒಬ್ಬ ಲೇಖಕನು ಅಳವಡಿಸಿಕೊಂಡ ಮತ್ತು ಅವರ ಕೃತಿಗಳ ಶೀರ್ಷಿಕೆ ಪುಟ ಅಥವಾ ಶೀರ್ಷಿಕೆ ಸಾಲಿನ ಮೇಲೆ ಅವರ ನಿಜವಾದ ಹೆಸರಿನ ಬದಲಾಗಿ ಮುದ್ರಿತವಾದ ಗುಪ್ತನಾಮ (ಅಥವಾ, ಕೆಲವು ಸಂದರ್ಭಗಳಲ್ಲಿ, ನಿಜವಾದ ಹೆಸರಿನ ವ್ಯತ್ಯಾಸವಾದ ರೂಪ). ಲೇಖಕನ ಹೆಸರನ್ನು ಹೆಚ್ಚು ವಿಶಿಷ್ಟವಾಗಿಸಲು, ಅವರ ಲಿಂಗವನ್ನು ಮುಚ್ಚಿಡಲು, ಅವರ ಕೆಲವು ಅಥವಾ ಎಲ್ಲ ಹಿಂದಿನ ಕೃತಿಗಳಿಂದ ಲೇಖಕನನ್ನು ದೂರವಿಡಲು, ಲೇಖಕನನ್ನು ಪ್ರತೀಕಾರದಿಂದ ರಕ್ಷಿಸಲು ಕಾವ್ಯನಾಮವನ್ನು ಬಳಸಬಹುದು.

ಅವರ ನಿಜವಾದ ಹೆಸರನ್ನು ಮತ್ತೊಬ್ಬ ಲೇಖಕ ಅಥವಾ ಪ್ರಸಿದ್ಧ ವ್ಯಕ್ತಿಯ ಹೆಸರಿನೊಂದಿಗೆ ತಪ್ಪಾಗಿ ತಿಳಿಯುವ ಸಾಧ್ಯತೆಯಿದ್ದರೆ, ಒಬ್ಬ ಲೇಖಕನು ಕಾವ್ಯನಾಮವನ್ನು ಬಳಸಬಹುದು. ಉದಾಹರಣೆಗೆ, ೧೮೯೯ರಿಂದ ಬ್ರಿಟಿಷ್ ರಾಜಕಾರಣಿ ವಿನ್‍ಸ್ಟನ್ ಚರ್ಚಿಲ್ ತಮ್ಮ ಬರಹಗಳನ್ನು ಆ ಕಾಲದಲ್ಲಿ ಹೆಚ್ಚು ಪ್ರಸಿದ್ಧನಾಗಿದ್ದ ಅದೇ ಹೆಸರಿನ ಅಮೇರಿಕಾದ ಕಾದಂಬರಿಕಾರನ ಬರಹಗಳಿಂದ ಭೇದ ಮಾಡಲು ವಿನ್‍ಸ್ಟನ್ ಎಸ್. ಚರ್ಚಿಲ್ ಎಂಬ ಹೆಸರಿನಡಿಯಲ್ಲಿ ಬರೆಯುತ್ತಿದ್ದರು. ಒಬ್ಬ ಲೇಖಕನು ತಾನು ವಾಸ್ತವಾಗಿ ಎಂದೂ ಪಡೆಯದಿರುವ ದರ್ಜೆ ಅಥವಾ ಪದವಿಯನ್ನು ಸೂಚಿಸುವ ಕಾವ್ಯನಾಮವನ್ನು ಬಳಸಬಹುದು. ತಾನು ಪಡೆದ ಅತ್ಯುನ್ನತ ಸೇನಾ ದರ್ಜೆಯು ಆಕ್ಟಿಂಗ್ ಲೆಫ಼್ಟಿನೆಂಟ್ ಮತ್ತು ಅವನ ಅತ್ಯುನ್ನತ ವಾಯುಪಡೆ ದರ್ಜೆಯು ಫ಼್ಲಾಯಿಂಗ್ ಆಫ಼ಿಸರ್ ಆಗಿದ್ದರೂ, ವಿಲಿಯಂ ಅರ್ಲ್ ಜೋನ್ಸ್ "ಕ್ಯಾಪ್ಟನ್ ಡಬ್ಲ್ಯು. ಇ. ಜೋನ್ಸ್" ಎಂಬ ಹೆಸರಿನಡಿಯಲ್ಲಿ ಬರೆಯುತ್ತಿದ್ದನು.

ಭಾರತೀಯ ಭಾಷೆಗಳಲ್ಲಿ, ಬರಹಗಾರರು ತಮ್ಮ ಹೆಸರುಗಳ ಕೊನೆಯಲ್ಲಿ ಕಾವ್ಯನಾಮವನ್ನು ಹಾಕಬಹುದು, ಉದಾ. ರಾಮ್‍ಧಾರಿ ಸಿಂಘ್ ದಿನಕರ್. ಕೆಲವೊಮ್ಮೆ ಅವರು ತಮ್ಮ ನಿಜವಾದ ಹೆಸರನ್ನು ಬಳಸದೇ ಕಾವ್ಯನಾಮದ ಅಡಿಯಲ್ಲಿ ಕೂಡ ಬರೆಯುತ್ತಾರೆ, ಉದಾ. ಫಿರಾಕ್ ಗೋರಕ್‍ಪುರಿ. ಮುಂಚಿನ ಭಾರತೀಯ ಸಾಹಿತ್ಯದಲ್ಲಿ, ಅದು ಅಹಂಕಾರಿ ಸ್ವಭಾವ ಎಂದು ಪರಿಗಣಿಸಿ ಲೇಖಕರು ಯಾವುದೇ ಹೆಸರನ್ನು ಬಳಸುವುದಕ್ಕೆ ಹಿಂಜರಿಯುತ್ತಿದ್ದರೆಂದು ಕಂಡುಬರುತ್ತದೆ. ಈ ಭಾವನೆಯ ಕಾರಣದಿಂದ, ಇಂದು ಕೂಡ ಭಾರತದ ಅನೇಕ ಮುಂಚಿನ ಸಾಹಿತ್ಯಿಕ ಕೃತಿಗಳ ಕರ್ತೃತ್ವವನ್ನು ಪತ್ತೆಹಚ್ಚುವುದು ಕಷ್ಟವಾಗಿದೆ. ನಂತರ, ಬರಹಗಾರರು ತಮ್ಮ ಇಷ್ಟದೇವರ ಹೆಸರನ್ನು ಅಥವಾ ಗುರುವಿನ ಹೆಸರನ್ನು ತಮ್ಮ ಕಾವ್ಯನಾಮವಾಗಿ ಬಳಸುವ ಅಭ್ಯಾಸವನ್ನು ಅಳವಡಿಸಿಕೊಂಡರು ಎಂದು ಕಂಡುಬರುತ್ತದೆ. ಈ ಸಂದರ್ಭದಲ್ಲಿ, ಸಾಮಾನ್ಯವಾಗಿ ಕಾವ್ಯನಾಮವನ್ನು ಗದ್ಯ ಅಥವಾ ಪದ್ಯದ ಕೊನೆಯಲ್ಲಿ ಸೇರಿಸಲಾಗುತ್ತಿತ್ತು.

ಭಾರತೀಯ ಶಾಸ್ತ್ರೀಯ ಸಂಗೀತದ ಸಂಯೋಜಕರು ಕರ್ತೃತ್ವವನ್ನು ಘೋಷಿಸಲು ತಮ್ಮ ರಚನೆಗಳಲ್ಲಿ ಕಾವ್ಯನಾಮಗಳನ್ನು ಬಳಸುತ್ತಿದ್ದರು, ಉದಾಹರಣೆಗೆ ಸದಾರಂಗ್, ಗುಣಾರಂಗ್ (ಫ಼ಯ್ಯಾಜ಼್ ಅಹಮದ್ ಖಾನ್), ಅದಾ ರಂಗ್ (ಮುಹಮ್ಮದ್ ಷಾನ ಆಸ್ಥಾನ ಸಂಗೀತಗಾರ), ಸಬ್‍ರಂಗ್ (ಬಡೇ ಗುಲಾಂ ಅಲಿ ಖಾನ್), ಮತ್ತು ರಾಮ್‍ರಂಗ್ (ರಾಮಾಶ್ರೇಯ ಝಾ). ಇತರ ರಚನೆಗಳನ್ನು ಅವುಗಳ ಸಂಯೋಜಕರೊಂದಿಗೆ ಅವರ ಕಾವ್ಯನಾಮಗಳನ್ನು ಬಳಸಿ ಅವಿಶ್ವಸನೀಯವಾಗಿ ಸಂಬಂಧಿಸುತ್ತಾರೆ.

ವರ್ಗ:ಬರಹಗಾರ
ವರ್ಗ:ಲೇಖಕರು
ಕಾಡು ಕಬ್ಬು

thumb

**ಕಾಡು ಕಬ್ಬು** (**ಕಾಶ**) ಭಾರತೀಯ ಉಪಖಂಡಕ್ಕೆ ಸ್ಥಳೀಯವಾದ ಹುಲ್ಲು. ಇದು ಬಹುವಾರ್ಷಿಕ ಹುಲ್ಲಾಗಿದ್ದು, ಮೂರು ಮೀಟರ್ ಎತ್ತರಕ್ಕೆ ಬೆಳಯಬಲ್ಲದು ಮತ್ತು ಹರಡುವ ಬೇರುಕಾಂಡದಂಥ ಬೇರುಗಳನ್ನು ಹೊಂದಿರುತ್ತದೆ. ಕಾಶದ ಹುಲ್ಲುಗಾವಲು ಘೇಂಡಾಮೃಗದ ಪ್ರಮುಖ ಆವಾಸಸ್ಥಾನವಾಗಿದೆ. ನೇಪಾಳದಲ್ಲಿ ಛಾವಣಿಗಳಿಗೆ ಹಾಕಲು ಅಥವಾ ತರಕಾರಿ ತೋಟಗಳಿಗೆ ಬೇಲಿಯಾಗಿ ಕಾಶ ಹುಲ್ಲನ್ನು ಕೊಯ್ಲು ಮಾಡಲಾಗುತ್ತದೆ. ಎಲೆಗಳು ಒರಟು ಮತ್ತು ರೇಖೀಯವಾಗಿರುತ್ತವೆ, ೦.೫ ಇಂದ ೧ ಮೀಟರ್ ಉದ್ದವಿರುತ್ತವೆ. ಹೂಗೊಂಚಲುಗಳು ಬಿಳಿ ಮತ್ತು ನೆಟ್ಟಗಿರುವ ಗರಿಯಂಥ ಪುಷ್ಪಗುಚ್ಛಗಳಾಗಿರುತ್ತವೆ, ಉದ್ದ ೧೫-೩೦ ಸೆ.ಮಿ. ಶಾಖೆಗಳು ತೆಳ್ಳಗೆ ಮತ್ತು ಸುರುಳಿಯಾಕಾರದ್ದಾಗಿರುತ್ತವೆ. ಸಂಧಿಗಳು ಮೃದು ಬಿಳಿ ರೋಮಗಳಿಂದ ಆವರಿಸಲ್ಪಟ್ಟಿರುತ್ತವೆ. ಜೊಂಡುಗಳನ್ನು ಚಾಪೆಗಳು ಮತ್ತು ಪರದೆಗಳಾಗಿ ತಯಾರಿಸಲಾಗುತ್ತದೆ.

ರೋಗ ನಿರೋಧಕ ಕಬ್ಬಿನ ತಳಿಗಳನ್ನು ಉತ್ಪತ್ತಿಮಾಡಲು ಈ ಜಾತಿಯನ್ನು ಆರ್ಥಿಕವಾಗಿ ಮುಖ್ಯವಾದ ಸಂಬಂಧಿ ಸಸ್ಯವಾದ ಕಬ್ಬಿನೊಂದಿಗೆ ಮಿಶ್ರತಳಿ ಮಾಡಲಾಗುತ್ತದೆ. ಎಳೆಯ ಎಲೆಗಳನ್ನು ಭಾರತದಲ್ಲಿ ಎಮ್ಮೆಗಳು ಮತ್ತು ದನಗಳಿಗೆ ಮೇವಾಗಿ ಬಳಸಲಾಗುತ್ತದೆ, ಮತ್ತು ಇತರ ಪ್ರದೇಶಗಳಲ್ಲಿ ಆನೆಗಳಿಗೆ ಆಹಾರವಾಗಿ ಬಳಸಲಾಗುತ್ತದೆ. ಎಳೆಯ ಎಲೆಗಳನ್ನು ಒಣಹುಲ್ಲಾಗಿಯೂ ಮಾಡಲಾಗುತ್ತದೆ. ಎಳೆಯ ಚಿಗುರುಗಳನ್ನು ತರಕಾರಿಯಾಗಿ ಇಂಡೊನೇಷ್ಯಾದಲ್ಲಿ ಬೇಯಿಸಲಾಗುತ್ತದೆ. ಬೀಜ ಧಾನ್ಯಗಳನ್ನು ಉಗಾಂಡಾದಲ್ಲಿ ತಿನ್ನಲಾಗುತ್ತದೆ. ಆಯುರ್ವೇದಿಕ ಔಷಧಿಯಲ್ಲಿ ಇದರ ಬೇರುಗಳನ್ನು ಸಿಹಿ, ಸಂಕೋಚಕ ಮತ್ತು ಮೂತ್ರವರ್ಧಕವೆಂದು ಪರಿಗಣಿಸಲಾಗುತ್ತದೆ. ಇದನ್ನು ಉಸಿರಾಟದ ಸಮಸ್ಯೆಗಳು, ಮಲಬದ್ಧತೆ ಮತ್ತು ಮೂಲವ್ಯಾಧಿಗೆ ಚಿಕಿತ್ಸೆ ನೀಡಲು ಬಳಸಲಾಗುತ್ತದೆ. ಎಲೆಗಳನ್ನು ಪೊರಕೆಯನ್ನು ತಯಾರಿಸಲು ಬಳಸಲಾಗುತ್ತದೆ. ಕಾಂಡಗಳನ್ನು ಬಾಣದ ಹಿಡಿಕೆಗಳು, ಮೀನಿನ ಬಲೆಗಳು ಮತ್ತು ಹಾಸಿಗೆಗಳನ್ನು ತಯಾರಿಸಲು ಬಳಸಲಾಗುತ್ತದೆ ಅಥವಾ ಕಾಗದವನ್ನು ತಯಾರಿಸಲು ತಿಳ್ಳಾಗಿ ಸಂಸ್ಕರಿಸಲಾಗುತ್ತದೆ. ಈ ಸಸ್ಯಜಾತಿಯು ಬ್ರಾಹ್ಮಣರನ್ನು ಪ್ರತಿನಿಧಿಸುತ್ತದೆ ಎಂದು ಪರಿಗಣಿಸಲಾಗಿದೆ. ಎಲೆಗಳನ್ನು ಬ್ರಹ್ಮ ದೇವರ ಧಾರ್ಮಿಕ ಪೂಜೆಯಲ್ಲಿ ಬಳಸಲಾಗುತ್ತದೆ.

## ಉಲ್ಲೇಖಗಳು
ವರ್ಗ:ಹುಲ್ಲುಗಳು
ರಿಚರ್ಡ್ ಆರ್.ಅರ್ನ್ಸ್ಟ್

**ರಿಚರ್ಡ್ ರಾಬರ್ಟ್ ಅರ್ನ್ಸ್ಟ್** (ಜನನ ೧೪ ಆಗಸ್ಟ್ ೧೯೩೩) ಒಬ್ಬ ಸ್ವಿಸ್ ಭೌತಿಕ ರಸಾಯನಶಾಸ್ತ್ರಜ್ಞ ಮತ್ತು ನೊಬೆಲ್ ಪ್ರಶಸ್ತಿಗಳು ಪಡೆದ ರಸಾಯನಶಾಸ್ತ್ರಜ್ಞ.
=ಜೀವನ=
ಅರ್ನ್ಸ್ಟ್ ೧೪ ಅಗಸ್ಟ್ ೧೯೩೩ರಲ್ಲಿ ಸ್ವಿಟ್ಜರ್ಲ್ಯಾಂಡ್ನ ವಿಂಟರ್ಥೂನಲ್ಲಿ ಜನಿಸಿದರು. ಅರ್ನ್ಸ್ಟ್ ೧೯೯೧ ರಲ್ಲಿ ರಸಾಯನಶಾಸ್ತ್ರದಲ್ಲಿ ನೊಬೆಲ್ ಪ್ರಶಸ್ತಿಯನ್ನು ಫೌರಿಯರ್ ರೂಪಾಂತರದ ನ್ಯೂಕ್ಲಿಯರ್ ಮ್ಯಾಗ್ನೆಟಿಕ್ ರೆಸೋನೆನ್ಸ್ (ಎನ್ಎಂಆರ್) ಸ್ಪೆಕ್ಟ್ರೋಸ್ಕೊಪಿ ಅಭಿವೃದ್ಧಿಗೆ ಈ ಪ್ರಶಸ್ತಿ ಪಡೆದರು. 

=ಶಿಕ್ಷಣ=

ಅರ್ನ್ಸ್ಟ್ ೧೯೫೭ ರಲ್ಲಿ ರಸಾಯನಶಾಸ್ತ್ರದಲ್ಲಿ ಡಿಪ್ಲೊಮವನ್ನು ಮಾಡಿದರು. ಮತ್ತು ಜುರಿಚ್ನಿಂದ ೧೯೬೨ ರಲ್ಲಿ ಭೌತಿಕ ರಸಾಯನಶಾಸ್ತ್ರದಲ್ಲಿ  ಪಿ.ಹೆಚ್ಡಿ ಪದವಿ ಪಡೆದರು.
=ಪ್ರಶಸ್ತಿಗಳು ಮತ್ತು ಗೌರವಗಳು=

*ಮಾರ್ಸೆಲ್ ಬೆನೊಯಿಸ್ಟ್ ಪ್ರಶಸ್ತಿ(೧೯೮೫) 
*ರಸಾಯನಶಾಸ್ತ್ರದ ನೊಬೆಲ್ ಪ್ರಶಸ್ತಿ (೧೯೯೧) 
*ರಸಾಯನಶಾಸ್ತ್ರದಲ್ಲಿ ವೋಲ್ಫ್ ಪ್ರಶಸ್ತಿ (೧೯೯೧) 
*ಲೂಯಿಸಾ ಗ್ರಾಸ್ ಹೊರ್ವಿಟ್ಜ್ ಪ್ರಶಸ್ತಿ (೧೯೯೧) 
*ಫಾರ್ಮೆಮ್ಆರ್ಎಸ್ (೧೯೯೩) 
ಅರ್ನ್ಸ್ಟ್ ೨೦೦೨ ರಲ್ಲಿ ಎಸ್ಟೋನಿಯನ್ ಅಕಾಡೆಮಿ ಆಫ್ ಸೈನ್ಸಸ್ ಮತ್ತು ಬಾಂಗ್ಲಾದೇಶ ಅಕಾಡೆಮಿ ಆಫ್ ಸೈನ್ಸಸ್ನ ವಿದೇಶಿ ಸಹವರ್ತಿಯಾಗಿದ್ದರು. ಅವರು ೧೯೯೩ ರಲ್ಲಿ ರಾಯಲ್ ಸೊಸೈಟಿಯ  ವಿದೇಶಿ ಸದಸ್ಯರಾಗಿ ಆಯ್ಕೆಯಾದರು. ಅವರಿಗೆ ೧೯೮೯ ರಲ್ಲಿ ಜಾನ್ ಗ್ಯಾಂಬಲ್ ಕಿರ್ಕ್ವುಡ್ ಪದಕವನ್ನು ನೀಡಲಾಯಿತು. ರಸಾಯನಶಾಸ್ತ್ರದಲ್ಲಿ ನೊಬೆಲ್ ಪ್ರಶಸ್ತಿಯನ್ನು ೧೯೯೧ ರಲ್ಲಿ ರಿಚರ್ಡ್ ಆರ್. ಅರ್ನ್ಸ್ಟ್ ಅವರಿಗೆ ನೀಡಲಾಯಿತು. ನ್ಯೂಕ್ಲಿಯರ್ ಮ್ಯಾಗ್ನೆಟಿಕ್ ರೆಸೋನೆನ್ಸ್ (ಎನ್ಎಂಆರ್) ಸ್ಪೆಕ್ಟ್ರೋಸ್ಕೊಪಿ ವಿಧಾನದ ಅಭಿವೃದ್ಧಿಗೆ ಕೊಡುಗೆ ಪಡೆದರು. ಮ್ಯೂನಿಚ್ ಮತ್ತು ಯೂನಿವರ್ಸಿಟಿ ಆಫ್ ಜುರಿಚ್ ತಾಂತ್ರಿಕ ವಿಶ್ವವಿದ್ಯಾಲಯದಿಂದ ಗೌರವಾನ್ವಿತ ಡಾಕ್ಟರೇಟ್ ಪದವಿ ಪಡೆದರು. ೧೯೯೧ ರಲ್ಲಿ ಅರ್ನ್ಸ್ಟ್ ಕೊಲಂಬಿಯಾ ವಿಶ್ವವಿದ್ಯಾನಿಲಯದ ಲೂಯಿಸಾ ಗ್ರಾಸ್ ಹೋರ್ವಿಟ್ಜ್ ಪ್ರಶಸ್ತಿಯನ್ನು ಪಡೆದರು. ಹಾಗೆ  2000 ರಲ್ಲಿ ಟಡಿಯಸ್ ರೀಚ್ಸ್ಟೈನ್ ಪದಕವನ್ನು  ಮತ್ತು ೨೦೦೪ರಲ್ಲಿ ಆರ್ಡರ್ ಆಫ್ ದಿ ಸ್ಟಾರ್ ಆಫ್ ರೊಮೇನಿಯಾ ಪ್ರಶಸ್ತಿಯನ್ನು ಪಡೆದರು. 
=ಉಲ್ಲೇಖಗಳು =

ವರ್ಗ:ನೋಬೆಲ್ ಪ್ರಶಸ್ತಿ ಪುರಸ್ಕೃತರು
ಪೀಕುದಾನಿ

thumb

**ಪೀಕುದಾನಿ**ಯು ಉಗುಳಲು ಬಳಸಲಾದ ಪಾತ್ರೆ ಅಥವಾ ಬುಟ್ಟಿ, ವಿಶೇಷವಾಗಿ ತಾಂಬೂಲ ಅಥವಾ ತಂಬಾಕು ಅಗಿಯುವ ಬಳಕೆದಾರರಿಗಾಗಿ. ೧೯ನೇ ಶತಮಾನದ ಕೊನೆಯಲ್ಲಿ, ಹೆಚ್ಚು ಗಮನಾರ್ಹವಾಗಿ ಅಮೇರಿಕದಲ್ಲಿ, ಪೀಕುದಾನಿಗಳು ಪಬ್‍ಗಳು, ವೇಶ್ಯಾಗೃಹಗಳು, ಬಾರ್‌ಗಳು, ಹೋಟೆಲ್‍ಗಳು, ಅಂಗಡಿಗಳು, ಬ್ಯಾಂಕ್‍ಗಳು, ರೈಲು ಗಾಡಿಗಳು ಮತ್ತು ಜನರು (ವಿಶೇಷವಾಗಿ ವಯಸ್ಕ ಪುರುಷರು) ಸೇರುತ್ತಿದ್ದ ಇತರ ಸ್ಥಳಗಳ ಬಹಳ ಸಾಮಾನ್ಯ ಲಕ್ಷಣಗಳಾದವು. ಹಿತ್ತಾಳೆಯು ಪೀಕುದಾನಿಗಳನ್ನು ತಯಾರಿಸಲು ಬಳಸಲಾದ ಅತ್ಯಂತ ಸಾಮಾನ್ಯ ವಸ್ತುವಾಗಿತ್ತು. ಪೀಕುದಾನಿಗಳ ರಾಶಿ ತಯಾರಿಕೆಯಲ್ಲಿ ಬಳಸಲಾದ ಇತರ ವಸ್ತುಗಳಲ್ಲಿ ಮೂಲಭೂತ ಕಾರ್ಯಾತ್ಮಕ ಕಬ್ಬಿಣ ಮತ್ತು ಸವಿವರವಾಗಿ ರಚಿಸಿದ ಕೆತ್ತಿದ ಗಾಜು ಹಾಗೂ ನಯವಾದ ಸೇರಿದ್ದವು. ದುಬಾರಿ ಹೊಟೆಲ್‍ಗಳಂತಹ ಮೇಲ್ವರ್ಗದ ಸ್ಥಳಗಳಲ್ಲಿ, ಪೀಕುದಾನಿಗಳು ಸಂಕೀರ್ಣವಾಗಿ ಅಲಂಕೃತವಾಗಿರಬಹುದಿತ್ತು.

ಪೀಕುದಾನಿಗಳು ಚಪ್ಪಟೆ ತಳವನ್ನು ಹೊಂದಿದ್ದು, ಹಲವುವೇಳೆ ಉರುಳುವುದನ್ನು ಕಡಿಮೆಮಾಡಲು ಹೆಚ್ಚು ತೂಕವಾಗಿರುತ್ತಿದ್ದವು, ಮತ್ತು ಉರುಳಿದರೆ ಚೆಲ್ಲುವ ಸಾಧ್ಯತೆಯನ್ನು ಕಡಿಮೆಮಾಡಲು ಹಲವುವೇಳೆ ಒಳಗೆ "ಏಣು" ಹೊಂದಿರುತ್ತಿದ್ದವು. ಕೆಲವು ಪೀಕುದಾನಿಗಳು ಮುಚ್ಚಳಗಳನ್ನು ಹೊಂದಿರುತ್ತವೆ, ಆದರೆ ಇದು ಅಪರೂಪವಾಗಿದೆ. ಬರಿದು ಮಾಡಲು ಮತ್ತು ಸ್ವಚ್ಛಗೊಳಿಸಲು ನೆರವಾಗಲು ಕೆಲವು ಪೀಕುದಾನಿಗಳು ಕೆಲವೊಮ್ಮೆ ಬಿರಡೆಯಿರುವ ರಂಧ್ರಗಳನ್ನು ಹೊಂದಿರುತ್ತವೆ. ಪೀಕುದಾನಿಗಳ ಬಳಕೆಯನ್ನು ಸಾರ್ವಜನಿಕ ನಡವಳಿಕೆ ಮತ್ತು ಆರೋಗ್ಯದ ಮುನ್ನಡೆ ಎಂದು ಪರಿಗಣಿಸಲಾಗಿತ್ತು, ಮತ್ತು ಪೂರ್ವದಲ್ಲಿ ಸಾಮಾನ್ಯವಾಗಿದ್ದ ನೆಲ, ರಸ್ತೆಗಳು, ಮತ್ತು ಕಾಲುದಾರಿಗಳ ಮೇಲೆ ಉಗುಳುವ ಅಭ್ಯಾಸವನ್ನು ಬದಲಿಸುವುದು ಇದರ ಉದ್ದೇಶವಾಗಿತ್ತು. ಅನೇಕ ಸ್ಥಳಗಳು ಪೀಕುದಾನಿಯಲ್ಲಿ ಉಗುಳುವುದರ ಹೊರತಾಗಿ ಸಾರ್ವಜನಿಕವಾಗಿ ಉಗುಳುವುದರ ವಿರುದ್ಧ ಕಾನೂನುಗಳನ್ನು ಅಂಗೀಕರಿಸಿದವು.

ಪೀಕುದಾನಿಗಳು ಕ್ಷಯದಿಂದ ಬಳಲುತ್ತಿದ್ದ ಜನರಿಗೂ ಕೆಮ್ಮಿ ಕಫ ಉಗುಳಲು ಉಪಯುಕ್ತವಾಗಿದ್ದವು. ಸಾರ್ವಜನಿಕ ಪೀಕುದಾನಿಗಳು ಕೆಲವೊಮ್ಮೆ ಕಾರ್ಬೋಲಿಕ್ ಆಮ್ಲದಂತಹ ನಂಜುನಿರೋಧಕದ ದ್ರಾವಣವನ್ನು ಹೊಂದಿರುತ್ತಿದ್ದವು. ರೋಗದ ಪ್ರಸಾರವನ್ನು ಸೀಮಿತಗೊಳಿಸುವುದು ಇದರ ಗುರಿಯಾಗಿತ್ತು. ೨೦ನೇ ಶತಮಾನದ ಆರಂಭದೊಂದಿಗೆ ವೈದ್ಯರು ಸಾರ್ವಜನಿಕ ಪೀಕುದಾನಿಗಳ ಬದಲಾಗಿ ವೈಯಕ್ತಿಕ ಜೇಬು ಪೀಕುದಾನಿಗಳನ್ನು ಬಳಸುವಂತೆ ಕ್ಷಯಪೀಡಿತರನ್ನು ಪ್ರೋತ್ಸಾಹಿಸಿದರು; ಇವು ಜನರು ಉಗುಳಲು ತಮ್ಮೊಡನೆ ಹೊತ್ತೊಯ್ಯಬಹುದಾದ ಬಿಗಿಯಾದ ಮುಚ್ಚಳಗಳಿರುವ ಧಾರಕಗಳಾಗಿದ್ದವು. ಕೆಲವು ಕ್ಷಯಪೀಡಿತರು ಈಗಲೂ ಇದಕ್ಕೆ ಹೋಲುವ ಸಾಧನಗಳನ್ನು ಬಳಸುತ್ತಾರೆ. ೧೯೧೮ರ ಶೀತಜ್ವರ ಪಿಡುಗಿನ ನಂತರ, ನೈರ್ಮಲ್ಯ ಮತ್ತು ಶಿಷ್ಟಾಚಾರದ ಪ್ರತಿಪಾದಕರು ಪೀಕುದಾನಿಯ ಸಾರ್ವಜನಿಕ ಬಳಕೆಯನ್ನು ತೃಣೀಕರಿಸಲು ಆರಂಭಿಸಿದರು, ಮತ್ತು ಇದರ ಬಳಕೆಯು ಇಳಿತವಾಗಲು ಆರಂಭವಾಯಿತು.

ವರ್ಗ:ಧಾರಕಗಳು
ಕಾಳಾಮುಖ

**ಕಾಳಾಮುಖ** ಲಾಕುಳ ಶೈವ ಪಂಥದ ಒಂದು ಶಾಖೆ; ಮಧ್ಯಕಾಲೀನ ಆಂಧ್ರ-ಕರ್ಣಾಟಕಗಳಲ್ಲಿ ನೆಲಸಿದ್ದ ಅಲ್ಪ ಸಂಖ್ಯಾತ ಮತಗಳಲ್ಲಿ ಪ್ರಮುಖವಾದ್ದು. ಲಾಕುಳ ಪಂಥದ ಅನುಯಾಯಿಗಳಾದ ಕೆಲವರು ಕಾಳಾಮುಖ ಅಥವಾ ಅಸಿತವಕ್ತ್ರ ದೀಕ್ಷೆಯನ್ನು ಪಡೆಯುತ್ತಿದ್ದರು. ಇವರಿಗೆ ಎಕ್ಕೋಟಿಮುನಿಗಳೆಂದೂ ಹೆಸರಿತ್ತು. ಮುಖದ ಮೇಲೆ ಕಪ್ಪುಬಣ್ಣದ ಗುರುತುಗಳನ್ನು ಮಾಡಿಕೊಳ್ಳುತ್ತಿದ್ದುದರಿಂದ ಇವರಿಗೆ ಕಾಳಾಮುಖರೆಂದು ಹೆಸರಾಯಿತು. ಕ್ರಿಸ್ತಶಕದ ಆರಂಭದಲ್ಲಿ ಕಾಶ್ಮೀರದ ದೇವ ವ್ರತಮುನಿಸಂತತಿಗೆ ಸೇರಿದವರೊಡನೆ ಇವರ ಸಂಬಂಧವಿತ್ತೆಂದು ಶಿಕಾರಿಪುರದ 99ನೆಯ ಶಾಸನ ಸೂಚಿಸುತ್ತದೆ. ಏಳನೆಯ ಶತಮಾನದಿಂದ ಐನೂರು ವರ್ಷಗಳ ಕಾಲ ಇದು ಕರ್ಣಾಟಕದಲ್ಲಿ ಬೌದ್ಧ-ಜೈನಮತಗಳ ವಿರುದ್ಧ ಸ್ಪರ್ಧಿಸುತ್ತ ಪ್ರಬಲವಾಗಿತ್ತು. ಆಂಧ್ರ ಮತ್ತು ತಮಿಳುನಾಡಿನ ಹಲಭಾಗಗಳಲ್ಲೂ ಇದರ ಪ್ರಾಬಲ್ಯ ಕಾಣಬರುತ್ತದೆ. ಬಳ್ಳಿಗಾವೆಯ ಕೇದಾರೇಶ್ವರ ಮಂದಿರ, ಆಂಧ್ರದ ಶ್ರೀಶೈಲ ಈ ಪಂಥದವರ ಪ್ರಮುಖ ಸ್ಥಾನಗಳಾಗಿದ್ದುವು. ಇವರಿಗೆ ರಾಜಾಶ್ರಯ ದೊರೆತಿತ್ತು. ಇವರು ಅನೇಕ ದತ್ತಿಗಳನ್ನು ಬಿಟ್ಟಿದ್ದುದಾಗಿ ಶಾಸನಗಳು ತಿಳಿಸುತ್ತವೆ. ಚಾಳುಕ್ಯ 2ನೆಯ ಜಯಸಿಂಹನ (1013-42) ರಾಣಿ ಸುಗ್ಗಲೆ ಈ ಪಂಥದವಳಾಗಿದ್ದು, ತನ್ನ ಪತಿಯನ್ನೂ ಇದಕ್ಕೆ ಪರಿವರ್ತಿಸಿದಳು. 2ನೆಯ ಸೋಮೇಶ್ವರನ ಕಾಲದಲ್ಲಿ (1068-76) ಇದು ಬಹಳ ಪ್ರಬಲವಾಯಿತು. ಆ ಕಾಲದ ಕಾಳಾಮುಖಗುರು ಸರ್ವೇಶ್ವರ ಶಕ್ತಿದೇವನಿಗೆ (ಸು. 1070) ರಾಜಗುರು ಎಂಬ ಬಿರುದೂ 77 ದೇವಾಲಯಗಳ ಒಡೆತನವೂ ಇದ್ದುದಾಗಿ ಶಾಸನವೊಂದು (ಎ.ಕ.8, ಸೊರಬ-276) ತಿಳಿಸುತ್ತದೆ. ಸೋಮೇಶ್ವರ ಚಕ್ರವರ್ತಿ ಆತನ ಶಿಷ್ಯ. ಅನಂತರದ ಚಕ್ರವರ್ತಿ 6ನೆಯ ವಿಕ್ರಮಾದಿತ್ಯ ಜೈನಧರ್ಮದಲ್ಲಿ ಆಸಕ್ತನಾಗಿದ್ದರೂ ಕಾಳಾಮುಖರಿಗೂ ಆಶ್ರಯ ನೀಡಿದ್ದ. ಹೊಯ್ಸಳರ ಕಾಲದಲ್ಲಿ ಹಳೆಬೀಡಿನಲ್ಲಿ ಕಾಳಾಮುಖ ಪಂಥದ ಪ್ರಸಿದ್ಧ ಗುರುಪರಂಪರೆಯೊಂದಿದ್ದು, ಕೋಡಿಯ ಮಠದೊಡನೆ ಇದರ ಸಂಬಂಧವಿತ್ತು. 1162ರಲ್ಲಿ ಕಳಚೂರಿ ಬಿಜ್ಜಳ ಈ ಮಠವನ್ನು ಸಂದರ್ಶಿಸಿ, ಮೆಚ್ಚಿ, ಇದಕ್ಕೆ ದತ್ತಿಗಳನ್ನು ಬಿಟ್ಟಿದ್ದಂತೆ ತಿಳಿದು ಬರುತ್ತದೆ.

ಹಲವಾರು ಶಾಸನಗಳಲ್ಲಿ ಇವರ ತಪಸ್ಯೆ, ಪಾಂಡಿತ್ಯ, ಔದಾರ್ಯಗಳ ಪ್ರಶಂಸೆಯಿದೆ. ಆದರೂ ವೇದಶಾಸ್ತ್ರಗಳಿಗೆ ವಿರುದ್ಥವಾದ ಮತ್ತು ಸತ್ಯದ ಬಗ್ಗೆ ವಿಚಿತ್ರವಾದ ಭಾವನೆಗಳನ್ನು ಇವರು ತಳೆದಿದ್ದರೆಂದು ಶ್ರೀರಾಮಾನುಜ, ಅಲ್ಲಮಪ್ರಭು ಮತ್ತು ಚೆನ್ನಬಸವ ಇವರು ಹೇಳಿದ್ದಾರೆ. ಕಾಳಾಮುಖರು ತಲೆಬುರುಡೆಯನ್ನು ಪಾನಪಾತ್ರೆಗಳನ್ನಾಗಿ ಬಳಸುತ್ತಿದ್ದರು. ಶ್ಮಶಾನದ ಬೂದಿಯನ್ನು ದೇಹಕ್ಕೆ ಬಳಿದುಕೊಳ್ಳುತ್ತಿದ್ದರು; ನರಮಾಂಸವನ್ನು ತಿನ್ನುತ್ತಿದ್ದರು; ದಂಡಧಾರಿಗಳಾಗಿರುತ್ತಿದ್ದರು; ಮದ್ಯದ ಪಾತ್ರೆಯಲ್ಲಿ ದೇವರಿಗೆ ಬಲಿಯನ್ನರ್ಪಿಸುತ್ತಿದ್ದರು-ಎಂದೆಲ್ಲ ಅವರು ಹೇಳಿದ್ದಾರೆ. ಇವರಲ್ಲಿ ಲೈಂಗಿಕ ಸ್ವೇಚ್ಚಾಚಾರವಿತ್ತೆಂದೂ ತಿಳಿದುಬರುತ್ತದೆ. ಕಾರಣವಿಲ್ಲದೆ ನಗುವುದು, ಕುಣಿಯುವುದು, ಉದ್ಗರಿಸುವುದು, ಅಂಗವಿಕಲರಂತೆ ನಟಿಸುವುದು-ಇವೇ ಮುಂತಾದವು ಇವರ ಅತಿಗಾಮಿಚರ್ಯೆಗಳಾಗಿದ್ದುವು.

ಈ ಪಂಥದ ಗುರುಗಳಲ್ಲಿ ಸಾಮಾನ್ಯವಾಗಿ ರಾಶಿ, ಶಕ್ತಿ ಎಂಬ ಎರಡು ಪಂಗಡಗಳಿದ್ದುವು. ಶಾಸನಗಳಲ್ಲಿ ಇವರ ಕೆಲವು ಗುರುಗಳ ಉಲ್ಲೇಖವಿದೆ. ಕಲಾಶಕ್ತಿ (ಸು. 640) ನೇತ್ರಶಿವಾಚಾರ್ಯ (ಸು. 900), ಈಶ್ವರದೇವ ರುದ್ರಗಣ (ಸು. 1030), ಸರ್ವೇಶ್ವರಶಕ್ತಿ (ಸು. 1070) ಮತ್ತು ನಾಗಶಿವಪಂಡಿತ (ಸು. 1183) ಗಮನಾರ್ಹರು. ಇವರ ಇತಿಹಾಸದಲ್ಲಿ ಪ್ರಮುಖನಾದವನೆಂದರೆ ಕೊನೆಯಲ್ಲಿ ಕಂಡುಬರುವ ಶಿವಗುರು, ವಾಣೀವಿಲಾಸ ಕಾಶೀವಿಲಾಸ ಕ್ರಿಯಾಶಕ್ತಿ (ಸು. 1370). ರಾಜರಾಜಗುರುವೆಂದು ಕೀರ್ತಿತನಾದ ಈತ ವಿದ್ಯಾರಣ್ಯರ ಸಮಕಾಲೀನ. ಈತ ವಿಜಯನಗರ ಸಾಮ್ರಾಜ್ಯ ಸ್ಥಾಪನೆಗೆ ಹರಿಹರ ಬುಕ್ಕ ಸೋದರರಿಗೆ ಉತ್ತೇಜನ ನೀಡಿದನೆಂಬುದು ಕೆಲವರ ವಾದ. ಕ್ರಿಯಾಶಕ್ತಿಯೇ ವಿದ್ಯಾರಣ್ಯರೆಂದು ಹೇಳುವ ವಾದವೂ ಉಂಟು. ಈತನ ಅನಂತರ ಕಾಳಾಮುಖಪಂಥ ಕ್ಷೀಣವಾದಂತೆ ಕಾಣುತ್ತದೆ.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪುಂಕೇಸರ

thumb|ಬಿಳಿ ತಂತುಗಳು ಮತ್ತು ಪರಾಗಕೋಶಗಳಿರುವ ಪುಂಕೇಸರಗಳು

**ಪುಂಕೇಸರ**ವು ಪರಾಗವನ್ನು ಉತ್ಪಾದಿಸುವ ಹೂವಿನ ಸಂತಾನೋತ್ಪತ್ತಿ ಅಂಗ. ಪುಂಕೇಸರಗಳು ಒಟ್ಟಾಗಿ ಕೇಸರಗುಚ್ಛವನ್ನು ರಚಿಸುತ್ತವೆ. ಪುಂಕೇಸರವು ಸಾಮಾನ್ಯವಾಗಿ ತಂತು ಎಂಬ ಕಾಂಡ ಮತ್ತು ಸೂಕ್ಷ್ಮಬೀಜಕಧಾರಿಗಳಿರುವ ಪರಾಗಕೋಶವನ್ನು ಹೊಂದಿರುತ್ತದೆ. ಬಹಳ ಸಾಮಾನ್ಯವಾಗಿ ಪರಾಗಕೋಶಗಳು ಎರಡು ಪಾಲೆಗಳನ್ನು ಹೊಂದಿದ್ದು ತಂತುಗಳಿಗೆ ಪರಾಗಕೋಶದ ಕೆಳಭಾಗ ಅಥವಾ ಮಧ್ಯ ಪ್ರದೇಶಕ್ಕೆ ಜೋಡಣೆಯಾಗಿರುತ್ತವೆ. ಪಾಲೆಗಳ ನಡುವಿನ ಬರಡಾದ ಅಂಗಾಂಶವನ್ನು ಸಂಯೋಜಕವೆಂದು ಕರೆಯಲಾಗುತ್ತದೆ. ಪರಾಗಕಣವು ಸೂಕ್ಷ್ಮಬೀಜಕಧಾರಿಯಲ್ಲಿನ ಸೂಕ್ಷ್ಮ ಬೀಜಾಣುವಿನಿಂದ ವಿಕಸನಗೊಳ್ಳುತ್ತದೆ ಮತ್ತು ಪುರುಷ ಗಮೀಟಫ಼ೈಟ್‍ನ್ನು ಹೊಂದಿರುತ್ತದೆ.

ಕೇಸರಗುಚ್ಛವು ಅರ್ಧದಷ್ಟು ಪುಂಕೇಸರವನ್ನು (ಅಂದರೆ ಏಕಮಾತ್ರ ಕಿರುಕುಳಿ) ಅಥವಾ ೩,೪೮೨ ದಷ್ಟು ಸಂಖ್ಯೆಯ ಪುಂಕೇಸರಗಳನ್ನು ಹೊಂದಿರಬಹುದು. ಸಸ್ಯಗಳ ವಿವಿಧ ಪ್ರಜಾತಿಗಳಲ್ಲಿನ ಕೇಸರಗುಚ್ಛವು ಬಹಳ ವೈವಿಧ್ಯಮಯ ಮಾದರಿಗಳನ್ನು ರೂಪಿಸುತ್ತದೆ, ಮತ್ತು ಇವುಗಳಲ್ಲಿ ಕೆಲವು ಅತಿಹೆಚ್ಚು ಸಂಕೀರ್ಣವಾಗಿರುತ್ತವೆ. ಇದು ಸಾಮಾನ್ಯವಾಗಿ ಜಾಯಾಂಗವನ್ನು ಸುತ್ತುವರಿಯುತ್ತದೆ ಮತ್ತು ಪುಷ್ಪದಳದಿಂದ ಸುತ್ತುವರಿಯಲ್ಪಟ್ಟಿರುತ್ತದೆ. ಕೆಲವು ಪ್ರಜಾತಿಗಳು ಒಂದು ದೃಷ್ಟಿಯಲ್ಲಿ ಅಸಾಧಾರಣವಾಗಿವೆ, ಹೇಗೆಂದರೆ ಇವುಗಳಲ್ಲಿ ಜಾಯಾಂಗಗಳು ಕೇಸರಗುಚ್ಛವನ್ನು ಸುತ್ತುವರಿಯುತ್ತವೆ.

ಸಸ್ಯದ ಪ್ರಜಾತಿಯನ್ನು ಅವಲಂಬಿಸಿ, ಒಂದು ಹೂವಿನಲ್ಲಿನ ಕೆಲವು ಅಥವಾ ಎಲ್ಲ ಪುಂಕೇಸರಗಳು ಪಕಳೆಗಳು ಅಥವಾ ಹೂವಿನ ಅಕ್ಷಕ್ಕೆ ಜೋಡಣೆಯಾಗಿರಬಹುದು. ಅವು ಮುಕ್ತವಾಗಿ ನಿಂತಿರಲೂಬಹುದು ಅಥವಾ ಒಂದಕ್ಕೊಂದು ಬೆಸೆದುಕೊಂಡಿರಬಹುದು. ಇದರಲ್ಲಿ ಎಲ್ಲ ಪುಂಕೇಸರಗಳದ್ದಾಗಿರದೇ ಕೆಲವು ಪುಂಕೇಸರಗಳು ಬೆಸೆದುಕೊಂಡಿರಬಹುದು. ತಂತುಗಳು ಬೆಸೆದುಕೊಂಡಿರಬಹುದು ಮತ್ತು ಪರಾಗಕೋಶಗಳು ಮುಕ್ತವಾಗಿರಬಹುದು, ಅಥವಾ ತಂತುಗಳು ಮುಕ್ತವಾಗಿದ್ದು ಪರಾಗಕೋಶಗಳು ಬೆಸೆದುಕೊಂಡಿರಬಹುದು. ಎರಡು ಕಿರುಕುಳಿಗಳಿರುವ ಬದಲಾಗಿ, ಪುಂಕೇಸರದ ಒಂದು ಕಿರುಕುಳಿಯು ವಿಕಸನಗೊಳ್ಳುವಲ್ಲಿ ವಿಫಲವಾಗಬಹುದು, ಅಥವಾ ಪರ್ಯಾಯವಾಗಿ ವಿಕಸನದಲ್ಲಿ ತಡವಾಗಿ ಎರಡೂ ಕಿರುಕುಳಿಗಳು ವಿಲೀನಗೊಂಡು ಒಂದು ಏಕಮಾತ್ರ ಕಿರುಕುಳಿಯನ್ನು ನೀಡಬಹುದು. ಪುಂಕೇಸರ ಬೆಸುಗೆಯ ವಿಪರೀತ ಸಂದರ್ಭಗಳು ಕುಕುರ್ಬಿಟೇಸಿ ಕುಟುಂಬದಲ್ಲಿನ ಕೆಲವು ಪ್ರಜಾತಿಗಳಲ್ಲಿ ಆಗುತ್ತವೆ. ಫ಼ಿಲ್ಯಾಂಥಸ್ ಕುಲದ ಸೈಕ್ಲ್ಯಾಂಥೆರಾ ವಿಭಾಗದಲ್ಲಿ, ಪುಂಕೇಸರಗಳು ಜಾಯಾಂಗದ ಸುತ್ತ ಏಕ ಕಿರುಕುಳಿಯಿರುವ ವರ್ತುಲವನ್ನು ರಚಿಸುತ್ತವೆ.

## ಉಲ್ಲೇಖಗಳು
ವರ್ಗ:ಸಸ್ಯಶಾಸ್ತ್ರ
ಪೌಲ್ ಡಿ ಬೊಯರ್

-1997.]]
**ಪೌಲ್ ಡಿ ಬೊಯರ್** ಅಮೆರಿಕಾದ ಜೀವರಸಾಯನಶಾಸ್ತ್ರಜ್ಞ ಹಾಗೂ ವಿಶ್ಲೇಷಣಾತ್ಮಕ ರಸಾಯನಶಾಸ್ತ್ರಜ್ಞ.
=ಜೀವನ=
ಬೊಯರ್ ಅವರು ಜುಲೈ ೩೧,೧೯೧೮ರಲ್ಲಿ ಯುನೈಟೆಡ್ ಸ್ಟೇಟ್ಸ್ನ ಪ್ರೊವೊದಲ್ಲಿ ಜನಿಸಿದರು. ಇವರು ಕ್ಯಾಲಿಫೋರ್ನಿಯ ಹಾಗೂ ಲಾಸ್ ಏಂಜಲೀಸ್ನ ವಿಶ್ವವಿದ್ಯಾನಿಲಯದಲ್ಲಿ ರಸಾಯನಶಾಸ್ತ್ರ ಪ್ರಾಧ್ಯಾಪಕರಾಗಿ ಸೇವೆ ಸಲ್ಲಿಸಿದರು. ಇವರು 1997ರಲ್ಲಿ ಜಾನ್ ಇ ಅವರ ಜೊತೆಗೆ ಮಾಡಿದ "ಇಂಜಿನಿಯಂ ಮೆಕ್ಯಾನಿಸಂ ಆಫ್ ಎಡೆನೋಸಿನ್ ಟ್ರೈಫಾಸ್ಫೇಟ್ (ಎಟಿಪಿ)" ಸಂಶೋಧನೆಗಾಗಿ, ರಸಾಯನಶಾಸ್ತ್ರದಲ್ಲಿ ನೊಬೆಲ್ ಪ್ರಶಸ್ತಿಯನ್ನು  ಪಡೆದು ಹಂಚಿಕೊಂಡರು. 2003 ರಲ್ಲಿ ಅವರು ಹ್ಯೂಮನಿಸ್ಟಿಕ್ ಮ್ಯಾನಿಫೆಸ್ಟೋಗೆ ಸಹಿ ಮಾಡಿದ 22 ನೊಬೆಲ್ ಪ್ರಶಸ್ತಿ ವಿಜೇತರುಗಳಲ್ಲಿ ಒಬ್ಬರಾಗಿದ್ದರು. 1959ರಿಂದ1960ರವರೆಗೆ,ಅಮೇರಿಕನ್ ಕೆಮಿಕಲ್ ಸೊಸೈಟಿಯ (ಎಸಿಎಸ್) ಬಯೋಕೆಮಿಸ್ಟ್ರಿ ವಿಭಾಗದ ಅಧ್ಯಕ್ಷರಾಗಿ ಮತ್ತು 1969ರಿಂದ-1970ರವರೆಗೆ ಅಮೆರಿಕಾದ ಸೊಸೈಟಿ ಆಫ್ ಬಯೊಲಾಜಿಕಲ್ ಕೆಮಿಸ್ಟ್ಸ್ ಇದರ ಅಧ್ಯಕ್ಷರಾಗಿ ಸೇವೆ ಸಲ್ಲಿಸಿದರು. 1965ರಲ್ಲಿ ಅವರು ಮಾಲಿಕ್ಯೂಲರ್ ಬಯಾಲಜಿ ಇನ್ಸ್ಟಿಟ್ಯೂಟ್ನ ಸಂಸ್ಥಾಪಕ ನಿರ್ದೇಶಕರಾದರು. 1981 ರಲ್ಲಿ ಅವರು ಯುಸಿಎಲ್ಎನಲ್ಲಿ ರಿಸರ್ಚ್ ಲೆಕ್ಚರರ್ ಆಗಿ ಸೇವೆಸಲ್ಲಿಸಿದರು.

=ಪ್ರಶಸ್ತಿಗಳು=
*ಗುಲ್ಹೆನ್ಹೇಮ್ ಫೆಲೋ-1955.
*ಟೋಲ್ಮನ್ ಪ್ರಶಸ್ತಿ-1981.
*ನೊಬೆಲ್ ಪ್ರಶಸ್ತಿ-1997.
*ಸೀಬೋರ್ಗ್ ಮೆಡಲ್-1998.

=ನಿಧನ =
ಬೊಯೆರ್ ಜೂನ್ 2, 2018 ರಲ್ಲಿ,ತಮ್ಮ  99 ನೆಯ ವಯಸ್ಸಿನಲ್ಲಿ,ಲಾಸ್ ಏಂಜಲೀಸ್ನಲ್ಲಿ ಉಸಿರಾಟದ ವಿಫಲತೆಯಿಂದಾಗಿ ನಿಧನರಾದರು.

=ಉಲ್ಲೇಖಗಳು=

ವರ್ಗ:ವಿಜ್ಞಾನಿಗಳು
ಪೂನಾ ಒಪ್ಪಂದ

ಸ್ವಾತಂತ್ರ್ಯ ಪೂರ್ವದಲ್ಲಿ ಡಾ.ಬಿ.ಆರ್.ಅಂಬೇಡ್ಕರ್ ಹಾಗು ಮಹಾತ್ಮ ಗಾಂಧಿಯವರ ನಡುವೆ ಬ್ರಿಟಿಷ್ ಸರ್ಕಾರದ ಅಸ್ಪೃಶ್ಯರಿಗೆ ಪ್ರತ್ಯೇಕ ಮೀಸಲು ಕ್ಷೇತ್ರಗಳನ್ನು ನೀಡುವ ಕುರಿತು ಉಂಟಾದ ಒಪ್ಪಂದವೇ ಪೂನಾ ಒಪ್ಪಂದ.
ಅಸ್ಪೃಷ್ಯರಿಗೆ ಚುನಾವಣಾ ಕ್ಷೇತ್ರಗಳಲ್ಲಿ ಪ್ರತ್ಯೇಕ ಮೀಸಲಾತಿ ಒದಗಿಸದಂತೆ ಗಾಂಧೀಜಿ ಪುಣೆಯ ಜೈಲಿನಲ್ಲಿಯೇ ಉಪವಾಸ ನಡೆಸುತ್ತಿದ್ದರು. ಆಗಿನ ಬ್ರಿಟಿಷ್ ಪ್ರಧಾನ ಮಂತ್ರಿ ರಾಮ್ಸಯ್ ಮೆಕ್ಡೊನಾಲ್ಡ್ ಅಸ್ಪೃಶ್ಯರಿಗೆ ಪ್ರತ್ಯೇಕ ಮೀಸಲು ಚುನಾವಣಾ ಕ್ಷೇತ್ರಗಳ ಕೋರಿಕೆಗೆ ಸಕಾರಾತ್ಮಕವಾಗಿ ಪ್ರತಿಕ್ರಿಯಿಸಿದ್ದರು. ಇದರ ವಿರುದ್ಧ ಗಾಂಧೀಜಿ ಪುಣೆಯ ಯರವಾಡದ ಜೈಲಿನಲ್ಲಿ ಉಪವಾಸ ನಡೆಸಿದ್ದರು. ಉಪವಾಸ ಅಂತ್ಯಗೊಳಿಸಲೋಸುಗ ೧೯೩೨ರ ಸೆಪ್ಟೆಂಬರ್ ೨೪ರಂದು ಡಾ.ಬಿ.ಆರ್.ಅಂಬೇಡ್ಕರ್, ಮದನ ಮೋಹನ ಮಾಳವೀಯ ಹಾಗು ಇನ್ನಿತರ ಆಗಿನ ಪ್ರಭಾವಿ ಭಾರತೀಯ ನಾಯಕರು ಪೂನಾ ಒಪ್ಪಂದಕ್ಕೆ ಸಹಿ ಮಾಡುತ್ತಾರೆ. ಒಪ್ಪಂದದ ಮುಖೇನ ಬ್ರಿಟಿಷ್ ಸರ್ಕಾರ ೪೮ ಚುನಾವಾಣಾ ಕ್ಷೇತ್ರಗಳಿಗೆ ಮೀಸಲಾತಿ ನೀಡಲು ಒಪ್ಪುತ್ತದೆ.

## ಒಪ್ಪಂದದ ಕರಾರುಗಳು
* ಹಿಂದುಳಿದ ವರ್ಗಗಳಿಗೆಂದೇ ಮೀಸಲಾದ ಚುನಾವಣಾ ಕ್ಷೇತ್ರಗಳನ್ನು ವಿಂಗಡಿಸಲಾಯಿತು. ಬ್ರಿಟಿಷ್ ಅಧಿಪತ್ಯವಿದ್ದ ಪ್ರತಿಯೊಂದು ಸಂಸ್ಥಾನದಲ್ಲೂ ಈ ಕೆಳಕಂಡಂತೆ ಮೀಸಲು ಕ್ಷೇತ್ರಗಳನ್ನು ಕೊಡ ಮಾಡಲಾಗಿತ್ತು. 

*  ಆ ಕ್ಷೇತ್ರಗಳಿಗೆ ಚುನಾವಣೆ ನಡೆಸಲು ಅನುಸರಿಸಿದ ವಿಧಾನ, ಹಿಂದುಳಿದ ವರ್ಗದ ಎಲ್ಲ ಸದಸ್ಯರನ್ನು ಒಳಗೊಂಡ ಚುನಾವಣಾ ಕ್ಷೇತ್ರಕ್ಕೆ ಒಂದು ಎಲೆಕ್ಟೊರಲ್ ಕಾಲೇಜ್ ಅನ್ನು ನಿರ್ಣಯಿಸಲಾಗುತ್ತದೆ. ಆ ಎಲೆಕ್ಟೊರಲ್ ಕಾಲೇಜ್ ಹಿಂದುಳಿದ ವರ್ಗದ ನಾಲ್ಕು ಜನರನ್ನು ಮತಗಳ ಮೂಲಕ ಆರಿಸಲಾಗುತ್ತದೆ(ಪ್ರಾಥಮಿಕ ಚುನಾವಣೆ). ಅತೀ ಹೆಚ್ಚು ಮತಗಳನ್ನು ಪಡೆದ ನಾಲ್ಕು ವ್ಯಕ್ತಿಗಳನ್ನು ಸಾಮಾನ್ಯ ಚುನಾವಣೆಯಲ್ಲಿ ಅಭ್ಯರ್ಥಿಗಳೆಂದು ಘೋಷಿಸಲಾಗುತ್ತದೆ.

* ಮೇಲೆ ತಿಳಿಸಿದ ಪ್ರಾಥಮಿಕ ಚುನಾವಣೆ ಕೇಂದ್ರದ ಶಾಸನ ಸಭೆಗೂ ಅನ್ವಯವಾಗುತ್ತದೆ.

* ಬ್ರಿಟಿಷ್ ಭಾರತದ ಕೇಂದ್ರ ಶಾಸನ ಸಭೆಯಲ್ಲಿ ಹಿಂದುಳಿದ ವರ್ಗಗಳಿಗೆಂದೇ ೧೯% ಸ್ಥಾನಗಳನ್ನು ಮೀಸಲು ಕೊಡಲಾಯಿತು.

* ಕೇಂದ್ರ ಶಾಸನ ಸಭೆ ಹಾಗು ಸ್ಥಳೀಯ ಸಭೆಗಳಿಗೆ ನಡೆಯುವ ಚುನಾವಣೆಯಲ್ಲಿ ಹಿಂದುಳಿದ ವರ್ಗಗಳ ಅಭ್ಯರ್ಥಿಗಳನ್ನು ಆಯ್ಕೆ ಮಾಡುವಲ್ಲಿ ನಡೆಯುವ ಪ್ರಾಥಮಿಕ ಚುನಾವಣೆಗಳ ವಾಯಿದೆ ಆರಂಭದ ಕೇವಲ ಹತ್ತು ವರ್ಷಗಳು ಮಾತ್ರವಾಗಿತ್ತು. ಅಂದರೆ ಪೂನಾ ಒಪ್ಪಂದದ ಮೊದಲ ಹತ್ತು ವರ್ಷ ಮಾತ್ರ ಈ ನಿಯಮ ಪಾಲಿಸಲು ಒಪ್ಪಿಗೆ ನೀಡಲಾಗಿತ್ತು.

* ಕೇಂದ್ರ ಶಾಸನ ಸಭೆ ಹಾಗಿ ಸ್ಥಳೀಯ ಸಭೆಗಳಿಗೆ ನಡೆಯುವ ಚುನಾವಣೆಯಲ್ಲಿ ಬ್ರಿಟಿಷ್ ಸರ್ಕಾರ ಕೊಡಮಾಡಿರುವ ಮೀಸಲಾತಿಯು ಜಾರಿಯಲ್ಲಿರುತ್ತದೆ. ಚುನಾವಣಾ ಕ್ಷೇತ್ರಗಳಲ್ಲಿ ಹಿಂದುಳಿದ ವರ್ಗದವರೊಂದಿಗೆ ಮಾತುಕತೆಯ ಮುಖಾಂತರ ಆ ನಿಯಮದಲ್ಲಿ ಸ್ವಪ್ರೇರಿತ ಸಡಿಲಿಕೆ ಮಾಡಿಕೊಳ್ಳಲು ಅವಕಾಶ ನೀಡುವುದು.

* ಕೇಂದ್ರ ಹಾಗು ಸ್ಥಳೀಯ ಶಾಸನ ಸಭೆಗಳಲ್ಲಿ ಹಿಂದುಳಿದ ವರ್ಗವನ್ನು ಪ್ರತಿನಿಧಿಸುವ ಸದಸ್ಯರ ಪಾಲುದಾರಿಕೆಯು ಲೋಥಿಯನ್ ಸಮಿತಿ ವರದಿಯ ಪ್ರಕಾರವಿರುವಂತಹುದು.

* ಹಿಂದುಳಿದ ವರ್ಗಗಳಿಂದ ಆಯ್ಕೆಯಾಗುವ ಸದಸ್ಯರುಗಳಲ್ಲಿ ಯಾವುದೇ ದೃಷ್ಟಿಯಿಂದಲೂ ಕುಂಠಿತ ಅಂಶಗಳು ಇರಬಾರದು. ಸಾರ್ವಜನಿಕ ಸೇವೆಗೆ ಅವರನ್ನು ನಿಯೋಜಿಸುವ ಮೊದಲು ಶೈಕ್ಷಣಿಕ ಅರ್ಹತೆಗಳನ್ನು ಯಥಾವತ್ತಾಗಿ ಪರಿಗಣಿಸುವುದು.

* ಬ್ರಿಟಿಷ್ ಆಡಳಿತವಿರುವ ಎಲ್ಲ ಸಂಸ್ಥಾನಗಳಲ್ಲೂ ಹಿಂದುಳಿದ ವರ್ಗಗಳ ಶಿಕ್ಷಣಕ್ಕೆಂದೇ ಸಾಕಷ್ಟು ಹಣವನ್ನು ಮೀಸಲಿಡುವುದು.

## ಇವನ್ನೂ ನೋಡಿ
* ಗಾಂಧಿ- ಇರ್ವಿನ್ ಒಪ್ಪಂದ

## ಉಲ್ಲೇಖಗಳು
ವರ್ಗ:ಭಾರತದ ಇತಿಹಾಸ
ರಂಧ್ರ

thumb|ಅಂಚೆಚೀಟಿಗಳ ಜೋಡಿಯ ನಡುವಿನ ರಂಧ್ರಗಳು

**ರಂಧ್ರ**ವು ಒಂದು ಟೊಳ್ಳಾದ ಜಾಗ, ಒಂದು ಘನಕಾಯದಲ್ಲಿ/ಘನಕಾಯದ ಮೂಲಕವಿರುವ ತೂತು, ಅಥವಾ ನೆಲದಲ್ಲಿನ ಉತ್ಖನನ. ರಂಧ್ರಗಳು ನೈಸರ್ಗಿಕ ಮತ್ತು ಕೃತಕ ಪ್ರಕ್ರಿಯೆಗಳಿಂದ ಉಂಟಾಗುತ್ತವೆ, ಮತ್ತು ವಿವಿಧ ಉದ್ದೇಶಗಳಿಗೆ ಉಪಯುಕ್ತವಿರಬಹುದು, ಅಥವಾ ಶಿಲ್ಪವಿಜ್ಞಾನದ ಅನೇಕ ಕ್ಷೇತ್ರಗಳಲ್ಲಿ ಪರಿಹರಿಸಬೇಕಾದ ಸಮಸ್ಯೆಯನ್ನು ಪ್ರತಿನಿಧಿಸಬಹುದು. ವಸ್ತು ಮತ್ತು ಸ್ಥಳವನ್ನು ಅವಲಂಬಿಸಿ, ರಂಧ್ರವು ಒಂದು ಮೇಲ್ಮೈಯಲ್ಲಿನ ತಗ್ಗು ಆಗಿರಬಹುದು (ಉದಾಹರಣೆಗೆ ನೆಲದಲ್ಲಿನ ರಂಧ್ರ), ಅಥವಾ ಆ ಮೇಲ್ಮೈಯ ಮುಖಾಂತರ ಸಂಪೂರ್ಣವಾಗಿ ಸಾಗಬಹುದು (ಉದಾಹರಣೆಗೆ ಕಾಗದದ ಚೂರಿನಲ್ಲಿ ರಂಧ್ರಕದಿಂದ ಸೃಷ್ಟಿಯಾದ ತೂತು). ನಿರ್ಮಾಣದಲ್ಲಿ, ಇದು ಕುರುಡು ರಂಧ್ರ ಮತ್ತು ತೂರಿಹೋಗುವ ರಂಧ್ರದ ನಡುವಿನ ವ್ಯತ್ಯಾಸವನ್ನು ವಿವರಿಸುತ್ತದೆ.

ರಂಧ್ರಗಳು ನೈಸರ್ಗಿಕ ಪ್ರಕ್ರಿಯೆಗಳು ಮತ್ತು ಮಾನವರು ಅಥವಾ ಪ್ರಾಣಿಗಳ ಉದ್ದೇಶಪೂರ್ವಕ ಕ್ರಿಯೆಗಳು ಸೇರಿದಂತೆ, ಅನೇಕ ಕಾರಣಗಳಿಂದ ಉಂಟಾಗಬಹುದು. ನೆಲದಲ್ಲಿ ಉದ್ದೇಶಪೂರ್ವಕವಾಗಿ ಮಾಡಲಾದ ರಂಧ್ರಗಳನ್ನು ಸಾಮಾನ್ಯವಾಗಿ ಖನನದ ಪ್ರಕ್ರಿಯೆಯಿಂದ ಮಾಡಲಾಗುತ್ತದೆ. ಒಂದು ವಸ್ತುವಿನಲ್ಲಿನ ಅನುದ್ದೇಶಪೂರ್ವಕ ರಂಧ್ರಗಳು ಹಲವುವೇಳೆ ಹಾನಿಯ ಸಂಕೇತವಾಗಿರುತ್ತವೆ. ಗುಂಡಿಗಳು ಮತ್ತು ಬತ್ತುಕುಳಿಗಳು ಮಾನವ ನೆಲಸೆಗಳನ್ನು ನಾಶಗೊಳಿಸಬಲ್ಲವು. ರಂಧ್ರಗಳು ವಿವಿಧ ಬಗೆಯ ವಸ್ತುಗಳಲ್ಲಿ, ಮತ್ತು ವ್ಯಾಪಕ ವ್ಯಾಪ್ತಿಯ ಪ್ರಮಾಣಗಳಲ್ಲಿ ಉಂಟಾಗಬಹುದು. ಮಾನವರು ವೀಕ್ಷಿಸಬಹುದಾದಂಥ ಅತಿ ಸಣ್ಣ ರಂಧ್ರಗಳು ಸೂಜಿತೂತುಗಳು ಮತ್ತು ಸಾಲುತೂತುಗಳನ್ನು ಒಳಗೊಂಡಿವೆ, ಆದರೆ ರಂಧ್ರವೆಂದು ವರ್ಣಿಸಲಾದ ಅತ್ಯಂತ ಸಣ್ಣ ವಿದ್ಯಮಾನವೆಂದರೆ ಇಲೆಕ್ಟ್ರಾನ್ ರಂಧ್ರ. ಇಲೆಕ್ಟ್ರಾನ್ ರಂಧ್ರವೆಂದರೆ ಇಲೆಕ್ಟ್ರಾನ್ ಇಲ್ಲದಿರುವ ಅಥವಾ ಕಳೆದುಹೋಗಿರುವ ಪರಮಾಣು ಅಥವಾ ಪರಮಾಣು ಜಾಲರಿಯಲ್ಲಿನ ಸ್ಥಳ. ರಂಧ್ರವೆಂದು ವರ್ಣಿಸಲಾದ ಅತ್ಯಂತ ದೊಡ್ಡ ವಿದ್ಯಮಾನವೆಂದರೆ ಅತಿಬೃಹತ್ ಕಪ್ಪುರಂಧ್ರ. ಕಪ್ಪುರಂಧ್ರವು ಭೂಮಿಯ ಸೂರ್ಯನಿಗಿಂತ ಬಿಲಿಯನ್‍ಗಟ್ಟಲೆ ಹೆಚ್ಚು ಬೃಹತ್ ಗಾತ್ರವನ್ನು ಹೊಂದಿರಬಹುದಾದಂಥ ಬಾಹ್ಯಾಕಾಶ ವಸ್ತು.

ಪ್ರಾಣಿಗಳ ಶರೀರಗಳು ವಿವಿಧ ಜೈವಿಕ ಕಾರ್ಯಗಳನ್ನು ನಿರ್ವಹಿಸುವ ವಿಶೇಷೀಕೃತ ರಂಧ್ರಗಳನ್ನು ಹೊಂದಿರುವ ಪ್ರವೃತ್ತಿ ಇರುತ್ತದೆ, ಉದಾಹರಣೆಗೆ ಆಮ್ಲಜಕನ ಅಥವಾ ಆಹಾರದ ಸೇವನೆ, ತ್ಯಾಜ್ಯವಸ್ತುಗಳ ವಿಸರ್ಜನೆ, ಮತ್ತು ಸಂತಾನೋತ್ಪತ್ತಿಯ ಉದ್ದೇಶಗಳಿಗಾಗಿ ಇತರ ದ್ರವಗಳ ಅಂತಗ್ರಹಣ ಅಥವಾ ಹೊರಹಾಕುವಿಕೆ. ಆದರೆ, ಕೆಲವು ಸರಳ ಪ್ರಾಣಿಗಳಲ್ಲಿ, ಈ ಎಲ್ಲ ಉದ್ದೇಶಗಳನ್ನು ನೆರವೇರಿಸಲು ಏಕಮಾತ್ರ ರಂಧ್ರವಿರುತ್ತದೆ.

## ಉಲ್ಲೇಖಗಳು
ವರ್ಗ:ವಸ್ತುಗಳು
2019 ಭಾರತೀಯ ರಾಜ್ಯಸಭಾ ಚುನಾವಣೆಗಳು

ರಾಜ್ಯಸಭೆಗೆ ಹೊಸ ಸದಸ್ಯರನ್ನು ಆಯ್ಕೆ ಮಡಲು, ರಾಜ್ಯಸಭೆ ಚುನಾವಣೆಗಳು ಮೇ-ಜೂನ್ ೨೦೧೯ ರಲ್ಲಿ ನಡೆಯಲುವೆ. ಚುನಾವಣೆಗಳು ಅಸ್ಸಾಮದಿಂದ ೨ ಸದಸ್ಯರು ಮತ್ತು ತಮಿಳನಾಡುನಿಂದ ೬ ಸದಸ್ಯರು ಆಯ್ಕೆ ಮಾಡಲು ನಡೆಯಲಿವೆ.

## ನಿವೃತ್ತ ಸದಸ್ಯರು 
### ಅಸ್ಸಾಂ 
### ತಮಿಳನಾಡು 
## ಉಪಚುನಾವಣೆಗಳು
ಖಾಲಿ ಸ್ಥಾನಗಳನ್ನು ತುಂಬಲು, ಉಪಚುನಾವಣೆಗಳು ನಡೆಸಲಾಗುವುದು.
* ಡಿಸೆಂಬರ್ ೪, ೨೦೧೭ ರಂದು, ಶರದ್ ಯಾದವ್ ಅವರು ರಾಜ್ಯಸಭೆಯಿಂದ ಅನರ್ಹಗೊಳಿಸಿದರು. ಈ ಸ್ಥಾನ ಇನ್ನು ಖಾಲಿಯಾಗಿದೆ.

## ಉಲ್ಲೇಖಗಳು 
http://164.100.47.5/newmembers/SrchRetListonMnth.aspx 

 
ವರ್ಗ:ಚುನಾವಣೆ
ವರ್ಗ:ರಾಜ್ಯಸಭೆ
.
ಸಂಕಟ

[thumb|"Hours of anguish" ([Julio Romero de Torres, 1904).]]
**ಸಂಕಟ** (**ಬೇಗುದಿ**, **ಯಾತನೆ**) ಎಂದರೆ ಅತಿಯಾದ ನೋವು, ವ್ಯಥೆ ಅಥವಾ ಆತಂಕ. ಸಂಕಟದಿಂದ ವೇದನೆಯ ಅನಿಸಿಕೆಗಿಂತ ಮೊದಲು ಸಾಮಾನ್ಯವಾಗಿ ಚರ್ಚಿಸಲಾಗುತ್ತಿರುವ ಜೀವಿಗೆ ಆಳವಾದ ಅರ್ಥವನ್ನು ಹೊಂದಿರುವ ದುರಂತ ಅಥವಾ ಘಟನೆ ಸಂಭವಿಸಿರುತ್ತದೆ. ಸಂಕಟವು ದೈಹಿಕವಾಗಿ ಅಥವಾ ಮಾನಸಿಕವಾಗಿ (ಭಾವನಾತ್ಮಕ ಯಾತನೆ ಎಂದು ಕರೆಯಲ್ಪಡುತ್ತದೆ) ಅನಿಸಬಹುದು.

## ಮಾನಸಿಕ ಆರೋಗ್ಯ 
ಸಂಕಟವು ಭಯ, ವ್ಯಥೆ, ಆತಂಕ ಮತ್ತು ದಿಗಿಲಿನ ಸಂಯೋಗವಾಗಿರುತ್ತದೆ. ಈ ಒತ್ತಡಕಾರಿಗಳು ವಿಪರೀತ ಪ್ರಮಾಣದಲ್ಲಿ ಅಸಾಮರಸ್ಯವನ್ನು ಉಂಟುಮಾಡುತ್ತವೆ. ನಂತರ ಇದು ಮಾನಸಿಕ ಆರೋಗ್ಯ ಸಮಸ್ಯೆಗಳಿಗೆ ಕಾರಣವಾಗಬಹುದು. ಅಕ್ಷರಶಃ ತೆಗೆದುಕೊಂಡಾಗ, ಸಂಕಟವನ್ನು ಭೌತಿಕ ಘಟನೆಯೆಂದು ವ್ಯಾಖ್ಯಾನಿಸಬಹುದಾದರೂ, ಅದನ್ನು ಒಬ್ಬರ ಮನಸ್ಸಿನ ಘಟನೆಗೆ ಅನುಮಾನಿಸಬಹುದು/ವಿಸ್ತರಿಸಬಹುದು. ಒಬ್ಬ ಯುವ ವಿದ್ಯಾರ್ಥಿಯು ಇರುವ ರೀತಿಯಲ್ಲಿನ ಗಣನೀಯ ಬದಲಾವಣೆಯ ಸಂಕಟವು ಆತಂಕ ಹಾಗೂ ಖಿನ್ನತೆಯಿಂದ ಬಳಲುತ್ತಿರುವ ಕಾಲೇಜು ವಿದ್ಯಾರ್ಥಿಗಳ ಗಣನೀಯ ಪ್ರಮಾಣದ ಹೆಚ್ಚಳಕ್ಕೆ ಕೊಡುಗೆ ನೀಡಿದೆ.

## ಉಲ್ಲೇಖಗಳು 

ವರ್ಗ:ಭಾವನೆಗಳು
ಕಿಂಪುರುಷರು

**ಕಿಂಪುರುಷರು** ಕಿನ್ನರರಂತೆ ಗಂಧರ್ವ ವರ್ಗಕ್ಕೆ ಸೇರಿದವರು. ಬ್ರಹ್ಮಪುತ್ರ ಪುಲಹನೆಂಬ ಬ್ರಹ್ಮರ್ಷಿಯ ವಂಶಜರಾಗಿದ್ದು ದೇವ ಪಂಗಡಗಳಲ್ಲಿ ಒಂದಕ್ಕೆ ಸೇರಿದವರೆನ್ನಲಾಗಿದೆ. ಕುಬೇರ ಇವರ ಪಂಗಡಕ್ಕೆ ಒಡೆಯ. ಇವರ ಶರೀರ ಕುದುರೆಯಂತಿದ್ದು ಮುಖ ಮನುಷ್ಯರಂತಿದೆ. ಇವರ ವಾಸಸ್ಥಾನ ಕಿಂಪುರುಷಖಂಡ ಜಂಬೂದ್ವೀಪದ ಒಂಬತ್ತು ಭಾಗಗಳಲ್ಲಿ ಇದೊಂದು. ಜಂಬೂದ್ವೀಪಕ್ಕೆ ಚಕ್ರವರ್ತಿಯಾಗಿದ್ದ ಆಗ್ನೀಧ್ರನ ಒಂಬತ್ತು ಮಕ್ಕಳಲ್ಲಿ ಕಿಂಪುರುಷ ಒಬ್ಬನೆಂದೂ ಹೇಳಿದೆ. ಈತ ಮೇರುಪುತ್ರಿ ಪೃಥರೂಪೆಯನ್ನು ವಿವಾಹವಾಗಿ ಈ ಭಾಗವನ್ನಾಳುತ್ತಿದ್ದ.

ಧರ್ಮರಾಜ ರಾಜಸೂಯ ಯಾಗ ಮಾಡಿದಾಗ ಅರ್ಜುನ ಈ ದೇಶಕ್ಕೆ ಬಂದು ಇಲ್ಲಿಯ ಅರಸನಿಂದ ಕಪ್ಪಕಾಣಿಕೆಗಳನ್ನು ಪಡೆದನೆಂದು ಮಹಾಭಾರತದಲ್ಲಿ ಉಲ್ಲೇಖವಿದೆ.

ಜೈನಪಂಥದಂತೆ ಎಂಟು ವಿಧ ವ್ಯಂತರ ದೇವರುಗಳಲ್ಲಿ ಕಿಂಪುರುಷರು ಎರಡನೆಯ ಗುಂಪಿಗೆ ಸೇರಿದವರು. ಪುರುಷ, ಪುರುಷೋತ್ತಮ, ಸತ್ಪುರುಷ, ಮಹಾಪುರುಷ. ಪುರುಷಪ್ರಭ, ಅತಿಪುರುಷ, ಮರು, ಮರುದೇವ ಮರುಪ್ರಭ, ಯಶಸ್ವಂತ-ಎಂದು ಕಿಂಪುರುಷರಲ್ಲಿ ಹತ್ತು ಬಗೆ. ಈ ಗುಂಪಿಗೆ ಸತ್ಪುರುಷ ಮಹಾಪುರುಷ ಎಂಬ ಇಬ್ಬರು ಇಂದ್ರರು. ರೋಹಿಣಿ ನವಮಿ ಎಂಬಿಬ್ಬರು ಸತ್ಪುರುಷನಿಗೂ ಹ್ರೀ ಪುಷ್ಪವತಿ ಎಂಬಿಬ್ಬರು ಮಹಾಪುರುಷನಿಗೂ ವಲ್ಲಭೆಯರು.
## ನೋಡಿ
*Kimpurusha Kingdom
*ಚಿತ್ರಗಳು:Kimpurusha Kingdom

## ಉಲ್ಲೇಖಗಳು 
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ದೇವತೆಗಳು
ವರ್ಗ:ಜೈನ ಯಕ್ಷ ಯಕ್ಷಿಯರು
ಕಿಟ್ಟ

**ಕಿಟ್ಟ** ಎಂದರೆ ಲೋಹಗಳನ್ನು ಅದುರುಗಳಿಂದ ಪ್ರತ್ಯೇಕಿಸುವಾಗ, ಕುಲುಮೆಗಳಿಂದ ಹೊರ ಹರಿಯುವ, ಅದುರುಗಳಲ್ಲಿನ ಅಶುದ್ಧತೆಗಳನ್ನೊಳಗೊಂಡ, ಒಂದು ದ್ರವರೂಪ ವಸ್ತು (ಸ್ಲ್ಯಾಗ್). ಬಹುತೇಕ ಕ್ಯಾಲ್ಸಿಯಮ್ ಸಿಲಿಕೇಟುಗಳು, ಫಾಸ್ಫೇಟ್‍ಗಳು ಮತ್ತು ಸಲ್ಫೇಟ್‍ಗಳಿಂದ ಕೂಡಿರುತ್ತದೆ. ಅದುರು ಹಾಗೂ ಅಪಕರ್ಷಣಕಾರಿ ಮತ್ತು ಸ್ರಾವಕ ವಸ್ತುಗಳ (ಫ್ಲಕ್ಸ್) ಮಿಶ್ರಣವನ್ನು ಕುಲುಮೆಯೊಳಗಡೆ ಚೆನ್ನಾಗಿ ಕಾಯಿಸಿದಾಗ ಲೋಹ ದ್ರವರೂಪದಲ್ಲಿ ಪ್ರತ್ಯೇಕಗೊಳ್ಳುತ್ತದೆ. ಸ್ರಾವಕವಸ್ತು ಅದುರಿನ ಕಲ್ಮಷ ಮತ್ತು ಇಂಧನದ ಬೂದಿಯೊಡನೆ ಸಂಯೋಗ ಹೊಂದಿ ಒಂದು ದ್ರವವಾಗುವುದು. ಅದೇ ಕಿಟ್ಟ. ಕಿಟ್ಟ ದ್ರವರೂಪದಲ್ಲಿರುವ ಲೋಹದೊಡನೆ ವಿಲೀನವಾಗುವುದಿಲ್ಲ. ದ್ರವಲೋಹಕ್ಕಿಂತ ಕಿಟ್ಟ ಸಾಮಾನ್ಯವಾಗಿ ಕಡಿಮೆ ಸಾಂದ್ರತೆಯುಳ್ಳದ್ದು. ಪರಿಣಾಮವಾಗಿ ಅದು ಮೇಲ್ಪದರವಾಗಿರುತ್ತದೆ. ಕಿಟ್ಟಕ್ಕಿರಬೇಕಾದ ಕೆಲ ಮುಖ್ಯ ಲಕ್ಷಣಗಳೆಂದರೆ ಅದು ಕುಲುಮೆಯೊಳಗಿನ ಉಷ್ಣತೆಯಲ್ಲಿ ಸುಲಭವಾಗಿ ದ್ರವವಾಗುವಂತಿರಬೇಕು. ಅದುರಿನ ಮುಖ್ಯ ಲೋಹವನ್ನು ತನ್ನಲ್ಲಿ ವಿಲೀನಗೊಳಿಸಿಕೊಳ್ಳಬಾರದು, ಅಶುದ್ಧತೆಗಳನ್ನು ಆದಷ್ಟು ಪರಿಣಾಮಕಾರಿಯಾಗಿ ತನ್ನಲ್ಲಿ ವಿಲೀನಗೊಳಿಸಿಕೊಳ್ಳುವ ಸಾಮಥ್ರ್ಯ ಹೊಂದಿರಬೇಕು. ಕುಲುಮೆಯ ಒಳಮೈಗೆ ಜೀರ್ಣಕಾರಿಯಾಗಬಾರದು. ಕುಲುಮೆಯೊಳಗಡೆ ಒಮ್ಮೆ ಬೇರ್ಪಟ್ಟ ಲೋಹ ಮತ್ತೆ ರಾಸಾಯನಿಕ ಕ್ರಿಯೆಗೊಳಗಾಗದಂತೆ ಕಿಟ್ಟದ ಮೇಲ್ಪದರ ರಕ್ಷಣಾಕವಚವೂ ಆಗಿರುತ್ತದೆ. ಕೆಲ ವೇಳೆ ಭಾರಿ ಪ್ರಮಾಣದ ನೀರಿನ ಆವಿ ಉತ್ಪಾದನ ಕೇಂದ್ರಗಳಲ್ಲಿ ಕಲ್ಲಿದ್ದಲನ್ನು ಉರಿಸಿದಾಗಲೂ ಶೇಷವಾಗಿ ಉಳಿಯುವ ಬೂದಿಯನ್ನು ದ್ರವರೂಪದಲ್ಲಿ ಕಿಟ್ಟವಾಗಿ ಹೊರತೆಗೆಯುವ ಪದ್ಧತಿ ಆಚರಣೆಯಲ್ಲಿದೆ. ಕುಲುಮೆಗಳಿಂದ ಹೊರಹರಿದ ದ್ರವರೂಪದ ಕಿಟ್ಟ ಆರಿದಂತೆ ಘನವಾಗುವುದು. ಆರುವಾಗ ಗಾಳಿ ಅಥವಾ ನೀರಿನ ಆವಿಯನ್ನು ನುಗ್ಗಿಸಿ ದ್ರವರೂಪದ ಕಿಟ್ಟವನ್ನು ಸಣ್ಣ ಸಣ್ಣ ಗಡ್ಡೆಗಳಾಗಿಯಾಗಲೀ, ಉಣ್ಣೆಯ ಎಳೆಯಂತಾಗಲೀ ಪಡೆಯಬಹುದು. ಗುಡ್ಡೆಗಳು ಜಲ್ಲಿ ಕಲ್ಲಿನಂತೆ ಬಹು ಗಟ್ಟಿಯೂ ಭಾರವೂ ಆಗಿರುತ್ತವೆ. ಆದ್ದರಿಂದ ಸಾಮಾನ್ಯ ರಸ್ತೆ ಮತ್ತು ರೈಲುರಸ್ತೆ ನಿರ್ಮಾಣ, ಸಿಮೆಂಟ್ ಕಾಂಕ್ರೀಟ್, ಹಡಗುಗಳ ಸ್ಥಿರತೆಗಾಗಿ ಉಪಯೋಗಿಸುವ ನಿಲುಭಾರ ಮುಂತಾದವುಗಳಲ್ಲಿ ಅದನ್ನು ಉಪಯೋಗಿಸುತ್ತಾರೆ. ಕಿಟ್ಟದ ಉಣ್ಣೆ (ಸ್ಲ್ಯಾಗ್ ವೂಲ್) ಬೆಂಕಿ, ಉಷ್ಣ ಮತ್ತು ಶಬ್ದನಿರೋಧಕ ರಚನಾವಸ್ತುವಾಗಿ ಉಪಯೋಗ ಹೊಂದುವುದು.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಗಾಯದ ಕಲೆ

thumb|ಕೈಯ ಮೇಲೆ ಗಾಯದ ಕಲೆ

**ಗಾಯದ ಕಲೆ**ಯು ಗಾಯದ ನಂತರ ಸಾಮಾನ್ಯ ಚರ್ಮದ ಬದಲಿಗೆ ಹುಟ್ಟುವ ನಾರಿನಿಂದ ಕೂಡಿದ ಅಂಗಾಂಶದ ಪ್ರದೇಶ. ಚರ್ಮದಲ್ಲಿ, ಜೊತೆಗೆ ದೇಹದ ಇತರ ಅಂಗಗಳು ಮತ್ತು ಅಂಗಾಂಶಗಳಲ್ಲಿ, ಗಾಯದ ದುರಸ್ತಿಯ ಜೈವಿಕ ಪ್ರಕ್ರಿಯೆಯಿಂದ ಗಾಯದ ಕಲೆಗಳು ಉಂಟಾಗುತ್ತವೆ. ಹಾಗಾಗಿ, ಕಲೆಗಟ್ಟುವಿಕೆಯು ಗುಣವಾಗುವ ಪ್ರಕ್ರಿಯೆಯ ಸಹಜ ಭಾಗವಾಗಿದೆ. ಬಹಳ ಚಿಕ್ಕ ಗಾಯಗಳನ್ನು ಹೊರತುಪಡಿಸಿ, ಪ್ರತಿ ಗಾಯದಿಂದ (ಉದಾಹರಣೆಗೆ ಅಪಘಾತ, ರೋಗ, ಅಥವಾ ಶಸ್ತ್ರಕ್ರಿಯೆಯ ನಂತರ) ಸ್ವಲ್ಪ ಪ್ರಮಾಣದ ಕಲೆಗಟ್ಟುವಿಕೆಯು ಉಂಟಾಗುತ್ತದೆ. ಸಂಪೂರ್ಣ ಪುನರುತ್ಪಾದನೆ ಪ್ರಕ್ರಿಯೆ ಹೊಂದಿರುವ ಪ್ರಾಣಿಗಳು ಇದಕ್ಕೆ ಅಪವಾದವಾಗಿವೆ. ಕಲೆ ರಚನೆಯಿಲ್ಲದೆಯೇ ಊತಕವನ್ನು ಇವು ಮತ್ತೆ ಬೆಳೆಸಿಕೊಳ್ಳುತ್ತವೆ.

ಗಾಯದ ಕಲೆಯ ಅಂಗಾಂಶವು ಅದು ಯಾವ ಅಂಗಾಂಶದ ಬದಲಿಯಾಗಿ ಬರುತ್ತದೊ ಅದರ ಪ್ರೋಟೀನ್‍ನಿಂದಲೆ (ಕಾಲಜನ್) ರಚಿತವಾಗಿದೆ, ಆದರೆ ಪ್ರೋಟೀನಿನ ನಾರು ಸಂಯೋಜನೆಯು ಭಿನ್ನವಾಗಿದೆ; ಸಾಮಾನ್ಯ ಅಂಗಾಂಶದಲ್ಲಿ ಕಂಡುಬರುವ ಕಾಲಜನ್ ನಾರುಗಳ ಯಾದೃಚ್ಛಿಕ ಬುಟ್ಟಿ ನೇಯ್ಗೆಯ ರಚನೆಯ ಬದಲಾಗಿ, ತಂತೂತಕವೃದ್ಧಿಯಲ್ಲಿ ಕಾಲಜನ್ ಅಡ್ಡವಾಗಿ ಕೂಡಿಕೊಂಡು ಒಂದೇ ದಿಕ್ಕಿನಲ್ಲಿ ಸ್ಪಷ್ಟವಾದ ಜೋಡಣೆಯನ್ನು ರಚಿಸುತ್ತದೆ. ಈ ಕಾಲಜನ್ ಗಾಯದ ಕಲೆಯ ಅಂಗಾಂಶದ ಜೋಡಣೆಯು ಸಾಮಾನ್ಯ ಕಾಲಜನ್ ಯಾದೃಚ್ಛೀಕೃತ ಜೋಡಣೆಗೆ ಹೋಲಿಸಿದರೆ ಸಾಮಾನ್ಯವಾಗಿ ಕಳಪೆ ಕ್ರಿಯಾತ್ಮಕ ಗುಣಮಟ್ಟದ್ದಾಗಿರುತ್ತದೆ. ಉದಾಹರಣೆಗೆ, ಚರ್ಮದಲ್ಲಿನ ಗಾಯದ ಕಲೆಗಳು ಅತಿನೇರಳೆ ವಿಕಿರಣಕ್ಕೆ ಕಡಿಮೆ ಪ್ರತಿರೋಧಕವಾಗಿರುತ್ತವೆ, ಮತ್ತು ಗಾಯದ ಕಲೆಯ ಅಂಗಾಂಶಗಳಲ್ಲಿ ಬೆವರು ಗ್ರಂಥಿಗಳು ಮತ್ತು ಕೂದಲು ಕೋಶಕಗಳು ಮರಳಿ ಬೆಳೆಯುವುದಿಲ್ಲ. ಸಾಮಾನ್ಯವಾಗಿ ಹೃದಯಾಘಾತವೆಂದು ಕರೆಯಲ್ಪಡುವ, ಹೃದಯದ ಸ್ನಾಯುವಿನ ಊತಕ ಮರಣವು ಹೃದಯದ ಸ್ನಾಯುವಿನಲ್ಲಿ ಗಾಯದ ಕಲೆಯ ರಚನೆಯಾಗುವಂತೆ ಮಾಡುತ್ತದೆ. ಇದರಿಂದ ಸ್ನಾಯು ಶಕ್ತಿ ಕುಗ್ಗುತ್ತದೆ ಅಥವಾ ನಾಶವಾಗುತ್ತದೆ ಮತ್ತು ಸಂಭಾವ್ಯವಾಗಿ ಹೃದಯ ವೈಫಲ್ಯಕ್ಕೆ ಕಾರಣವಾಗುತ್ತದೆ. ಆದರೆ ಯಾವುದೇ ರಾಚನಿಕ ಅಥವಾ ಕ್ರಿಯಾತ್ಮಕ ಕೆಡುವಿಕೆ ಆಗದೆಯೇ ಗುಣವಾಗುವ ಕೆಲವು ಅಂಗಾಂಶಗಳಿವೆ (ಉದಾ. ಮೂಳೆ).

ಗಾಯದ ಕಲೆಯು ಅಂಗಾಂಶದ ಗಾಯದ ನಂತರದ ದೇಹದ ದುರಸ್ತಿ ಪ್ರಕ್ರಿಯೆಯ ಪರಿಣಾಮವಾಗಿರುತ್ತದೆ. ಗಾಯವು ಹೊಸ ಚರ್ಮದ ರಚನೆಯೊಂದಿಗೆ ಎರಡು ವಾರದೊಳಗೆ ಕ್ಷಿಪ್ರವಾಗಿ ಗುಣವಾದರೆ, ಕನಿಷ್ಠ ಪ್ರಮಾಣದ ಕಾಲಜನ್ ಸಂಗ್ರಹವಾಗುತ್ತದೆ ಮತ್ತು ಗಾಯದ ಕಲೆಯು ರೂಪಗೊಳ್ಳುವುದಿಲ್ಲ. ಕೋಶದ ಹೊರಗಿನ ಮಾತೃಕೆಯು ಹೆಚ್ಚಿದ ಯಾಂತ್ರಿಕ ಒತ್ತಡದ ಭಾರವನ್ನು ಗ್ರಹಿಸಿದಾಗ, ಅಂಗಾಂಶದಲ್ಲಿ ಕಲೆಯುಂಟಾಗುತ್ತದೆ, ಮತ್ತು ಗಾಯಗಳಿಗೆ ಒತ್ತಡ ಆಗದಂತೆ ನೋಡಿಕೊಂಡರೆ ಗಾಯದ ಕಲೆಗಳನ್ನು ಸೀಮಿತಗೊಳಿಸಬಹುದು.

## ಉಲ್ಲೇಖಗಳು
ವರ್ಗ:ಚರ್ಮ
ಕಿನ್ನರ

thumb|ಕಿನ್ನರನ ಪ್ರತಿಮೆ

ಹಿಂದೂ ಪುರಾಣದಲ್ಲಿ, **ಕಿನ್ನರ**ನು ದೃಷ್ಟಾಂತಿಕ ಪ್ರೇಮಿ, ಸ್ವರ್ಗದ ಸಂಗೀತಗಾರ, ಅರ್ಧ ಮನುಷ್ಯ ಮತ್ತು ಅರ್ಧ ಅಶ್ವ. ಆಗ್ನೇಯ ಏಷ್ಯಾದಲ್ಲಿ, ಎರಡು ಅತ್ಯಂತ ಅಚ್ಚುಮೆಚ್ಚಿನ ಪೌರಾಣಿಕ ಪಾತ್ರಗಳೆಂದರೆ ಕಿನ್ನರ ಮತ್ತು ಕಿನ್ನರಿ ಎಂದು ಕರೆಯಲ್ಪಡುವ ಪರೋಪಕಾರಿ ಅರ್ಧ ಮನುಷ್ಯ, ಅರ್ಧ ಪಕ್ಷಿಯಾದ ಜೀವಿಗಳು. ಇವರು ಹಿಮಾಲಯದಿಂದ ಬಂದು ಹಲವುವೇಳೆ ತೊಂದರೆ ಅಥವಾ ಅಪಾಯದ ಸಮಯದಲ್ಲಿ ಮಾನವರ ಯೋಗಕ್ಷೇಮವನ್ನು ನೋಡಿಕೊಳ್ಳುತ್ತಾರೆ ಎಂದು ನಂಬಲಾಗಿದೆ. ಅವರ ಲಕ್ಷಣವನ್ನು ಮಹಾಭಾರತದ ಆದಿಪರ್ವದಲ್ಲಿ ಸ್ಪಷ್ಟಪಡಿಸಲಾಗಿದೆ. ಅಲ್ಲಿ ಹೀಗೆ ಹೇಳಲಾಗಿದೆ:

ನಾವು ಶಾಶ್ವತ ಪ್ರೇಮಿ ಮತ್ತು ಪ್ರೀತಿಪಾತ್ರರು. ನಾವು ಎಂದೂ ಬೇರೆಯಾಗುವುದಿಲ್ಲ. ನಾವು ಚಿರಕಾಲವೂ ಪತಿ ಮತ್ತು ಪತ್ನಿಯರು; ಎಂದೂ ನಾವು ತಾಯಿ ಮತ್ತು ತಂದೆ ಆಗುವುದಿಲ್ಲ. ನಮ್ಮ ಮಡಿಲಲ್ಲಿ ಯಾವ ಸಂತತಿಯೂ ಕಾಣಿಸುವುದಿಲ್ಲ. ನಾವು ಎಂದೆಂದಿಗೂ ಅಪ್ಪಿಕೊಂಡಿರುವ ಪ್ರೇಮಿ ಮತ್ತು ಪ್ರೀತಿಪಾತ್ರರು. ನಮ್ಮ ನಡುವೆ ಅಕ್ಕರೆಯನ್ನು ಬೇಡುವ ಯಾವುದೇ ಮೂರನೇ ಜೀವಿಗೆ ಅವಕಾಶವಿಲ್ಲ. ನಮ್ಮ ಜೀವನವು ಶಾಶ್ವತ ಸಂತೋಷದ ಜೀವನ.

ಸಂಸ್ಕೃತ ಭಾಷೆಯಲ್ಲಿ, ಕಿನ್ನರ ಎಂಬ ಹೆಸರು ಪ್ರಶ್ನಚಿಹ್ನೆಯನ್ನು ಹೊಂದಿರುತ್ತದೆ (ಕಿನ್ನರ?) ಅಂದರೆ ಇದು ಮನುಷ್ಯವೇ? ಹಿಂದೂ ಪುರಾಣದಲ್ಲಿ, ಕಿನ್ನರನನ್ನು ಅರ್ಧ ಮನುಷ್ಯ, ಅರ್ಧ ಅಶ್ವ, ಮತ್ತು ಅರ್ಧ ಪಕ್ಷಿ ಎಂದು ವರ್ಣಿಸಲಾಗಿದೆ. *ವಿಷ್ಣುಧರ್ಮೋತ್ತರ*ವು ಕಿನ್ನರನನ್ನು ಅರ್ಧ ಮನುಷ್ಯ ಮತ್ತು ಅರ್ಧ ಅಶ್ವವೆಂದು ವರ್ಣಿಸಿದೆ, ಆದರೆ ಬೌದ್ಧರು ತಿಳಿದುಕೊಂಡಂತೆ ಕಿನ್ನರನ ಸರಿಯಾದ ಸ್ವರೂಪವೆಂದರೆ ಅರ್ಧ ಮನುಷ್ಯ ಮತ್ತು ಅರ್ಧ ಪಕ್ಷಿ. ಆದರೆ, ಬೋಧ್ ಗಯಾದ ಶಿಲ್ಪಗಳಲ್ಲಿ ಚಿತ್ರಿತವಾದ ಕುದುರೆಯ ಮುಖವಿರುವ ಯಕ್ಷನ ಆಕೃತಿಯು ಕಿನ್ನರಿಯದು ಏಕೆಂದರೆ ಅದನ್ನು ವಿವರಿಸುವ ಜಾತಕವು ಅವಳನ್ನು ಅರ್ಧದೇವತೆ ಎಂದು ಪರಿಗಣಿಸುತ್ತದೆ. ಜಾತಕಗಳ ಪ್ರಕಾರ, ಕಿನ್ನರಿಯರು ಯಕ್ಷಿಣಿಯರು ಮತ್ತು ಇವರನ್ನು ಜೋಡಿಯಾಗಿ ಹೋಗುತ್ತಿರುವಂತೆ ತೋರಿಸಲಾಗುತ್ತದೆ. ಇವರನ್ನು ಪರಸ್ಪರ ಪ್ರೀತಿ ಮತ್ತು ಭಕ್ತಿಗಾಗಿ ಗುರುತಿಸಲಾಗಿದೆ. ಚಂದ ಕಿನ್ನರ ಜಾತಕದಲ್ಲಿ ತನ್ನ ಗಾಯಗೊಂಡ ಕಿನ್ನರ ಪತಿಯ ಪ್ರತಿ ಕಿನ್ನರಿಯ ಪ್ರೀತಿಯು ಆ ಕಿನ್ನರನ ಗಾಯವನ್ನು ಗುಣಮಾಡಲು ಘಟನೆಯ ಸ್ಥಳಕ್ಕೆ ಇಂದ್ರನನ್ನು ಕರೆತರುತ್ತದೆ. ಕಿನ್ನರರನ್ನು ಅವರ ದೀರ್ಘ ಜೀವಿತಾವಧಿಗಾಗಿ ಗುರುತಿಸಲಾಗಿದೆ. ಕಿನ್ನರರು ಮುಗ್ಧರು ಮತ್ತು ನಿರುಪದ್ರವಿಗಳು, ಪಕ್ಷಿಗಳಂತೆ ಕುಪ್ಪಳಿಸುವವರು, ಸಂಗೀತ ಮತ್ತು ಗಾಯನವನ್ನು ಇಷ್ಟಪಡುವವರು, ಮತ್ತು ಹೆಣ್ಣು ಡೋಲನ್ನು ಬಾರಿಸುತ್ತಿದ್ದರೆ ಗಂಡು ಲೂಟ್ ವಾದ್ಯವನ್ನು ನುಡಿಸುತ್ತದೆ ಎಂದು ಜಾತಕಗಳು ವರ್ಣಿಸುತ್ತವೆ. ಅಂತಹ ನಿರುಪದ್ರವಿ ಜೀವಿಗಳನ್ನು ಸೆರೆಹಿಡಿದು, ಪಂಜರಗಳಲ್ಲಿ ಹಾಕಿ, ಹಾಗೆಯೇ ರಾಜರಿಗೆ ಅವರ ಸಂತೋಷಕ್ಕಾಗಿ ಉಡುಗೊರೆ ನೀಡಲಾಯಿತು ಎಂದು ಜಾತಕ ಸಂ. ೪೮೧ರಲ್ಲಿ ವರ್ಣಿಸಲಾಗಿದೆ.

## ಉಲ್ಲೇಖಗಳು
ವರ್ಗ:ಹಿಂದೂ ಪುರಾಣ
ಕಿರಾಣಿ ಅಂಗಡಿ

thumb|ಕಿರಾಣಿ ಅಂಗಡಿ

**ಕಿರಾಣಿ ಅಂಗಡಿ**ಯು ಮುಖ್ಯವಾಗಿ ಆಹಾರವನ್ನು ಮಾರಾಟಮಾಡುವ ಒಂದು ಚಿಲ್ಲರೆ ಅಂಗಡಿ. ಕಿರಾಣಿ ವ್ಯಾಪಾರಿಯು ಆಹಾರದ ಸಗಟು ಮಾರಾಟಗಾರ. ಕಿರಾಣಿ ಅಂಗಡಿಗಳು ಬಾಟಲಿಗಳು, ಪೆಟ್ಟಿಗೆಗಳು ಮತ್ತು ತವರದ ಡಬ್ಬಿಗಳಲ್ಲಿ ಪ್ಯಾಕ್ ಮಾಡಿದ ಬೇಗ ಕೆಡದ ಆಹಾರಗಳನ್ನು ಕೂಡ ಮಾರುತ್ತವೆ; ಕೆಲವು ಅಂಗಡಿಗಳು ಬೇಕರಿಗಳು, ಕಸಾಯಿಗಳು, ರಸಭಕ್ಷ್ಯದ ವಿಭಾಗಗಳು ಮತ್ತು ತಾಜಾ ಉತ್ಪನ್ನಗಳನ್ನು ಕೂಡ ಹೊಂದಿರುತ್ತವೆ. ಗಣನೀಯ ಪ್ರಮಾಣದಲ್ಲಿ ಬಟ್ಟೆಗಳು ಮತ್ತು ಗೃಹೋಪಯೋಗಿ ವಸ್ತುಗಳಂತಹ ಆಹಾರೇತರ ಉತ್ಪನ್ನಗಳನ್ನು ಸಂಗ್ರಹ ಮಾಡುವ ದೊಡ್ಡ ಕಿರಾಣಿ ಅಂಗಡಿಗಳನ್ನು ಮಹಾಮಳಿಗೆಗಳು ಎಂದು ಕರೆಯಲಾಗುತ್ತದೆ. ಕೆಲವು ದೊಡ್ಡ ಮಹಾಮಳಿಗೆಗಳು ಔಷಧಿ ವಿಭಾಗ, ಗ್ರಾಹಕ ಸೇವೆ, ಸಾಮಾನು ವಾಪಸು ಪಡೆದುಕೊಳ್ಳುವ ಮತ್ತು ವಿದ್ಯುನ್ಮಾನ ಸರಕುಗಳ ವಿಭಾಗಗಳನ್ನು ಕೂಡ ಹೊಂದಿರುತ್ತವೆ.

ಕಿರಾಣಿ ವ್ಯಾಪಾರಿಯು ಗೃಹಕೃತ್ಯಕ್ಕೆ ಬೇಕಾದ ಚಿಲ್ಲರೆ ಸಾಮಾನುಗಳನ್ನು, ಮುಖ್ಯವಾಗಿ ಸಂಬಾರ ಜಿನಸಿ, ಒಣಹಣ್ಣುಗಳು, ಸಕ್ಕರೆ ಮುಂತಾದವನ್ನು, ಮಾರಾಟ ಮಾಡುವವ (ಗ್ರೋಸರ್). ಸರಕುಗಳನ್ನು ಒಟ್ಟಿನ ಮೇಲೆ (ಗ್ರೋಸ್) ಕೊಂಡು ಮಾರುವವರನ್ನು ಇಂಗ್ಲಿಷಿನಲ್ಲಿ ಗ್ರೋಸರ್ ಎಂದು ಕರೆಯಲಾಗುತ್ತಿತ್ತು. ಕ್ರಮೇಣ ಈ ಶಬ್ದದ ಅರ್ಥದಲ್ಲಿ ವ್ಯತ್ಯಾಸವಾಯಿತು. ಒಟ್ಟು ಮತ್ತು ಚಿಲ್ಲರೆ ವ್ಯಾಪಾರ ಮಾಡುವವರನ್ನೆಲ್ಲ ಗ್ರೋಸರ್ ಎಂದು ಕರೆಯುವ ವಾಡಿಕೆಯಿದೆ.

ಒಟ್ಟು ವ್ಯಾಪಾರಿಗಳು ಕಾರ್ಖಾನೆಯಿಂದಲೇ ಹೆಚ್ಚಿನ ಪ್ರಮಾಣದಲ್ಲಿ ಕೊಂಡುಕೊಳ್ಳುತ್ತಾರೆ. ಅಥವಾ ವ್ಯವಸಾಯೋತ್ಪನ್ನವಾದರೆ ಅದರ ಉತ್ಪತ್ತಿ ಸ್ಥಾನದಿಂದ ಅವನ್ನು ಸಣ್ಣ ಗುಡ್ಡೆಯಾಗಿ ಕೊಂಡು ಚಿಲ್ಲರೆ ವ್ಯಾಪಾರಿಗಳಿಗೆ ಮಾರಾಟ ಮಾಡುವುದು ಇದರ ಕಾರ್ಯ.

ಸಾಮಾನ್ಯ ಗ್ರಾಹಕರಿಗೆ ಚಿಲ್ಲರೆ ವ್ಯಾಪಾರಿಗಳು ಅತಿಮುಖ್ಯ. ಇವರು ಎಲ್ಲ ಕಡೆಗಳಲ್ಲೂ ಉಂಟು. ವ್ಯಾಪಾರದ ಗಾತ್ರಕ್ಕೆ ಅನುಸಾರವಾಗಿ ಈ ಅಂಗಡಿಗಳ ಗಾತ್ರ ವ್ಯತ್ಯಾಸವಾಗುತ್ತದೆ. ಮನೆಯ ದಿನಬಳಕೆಯ ವಸ್ತುಗಳೆಲ್ಲ ಇಲ್ಲಿರುತ್ತವೆ. ಐರೋಪ್ಯ ದೇಶಗಳಲ್ಲಿ ಕಿರಾಣಿ ವರ್ತಕರು ಮಾಂಸ ಪದಾರ್ಥಗಳನ್ನೂ ಮಾರಾಟ ಮಾಡುತ್ತಾರೆ. ಭಾರತದಲ್ಲಿ ಹಾಗಲ್ಲ. ಮಾಂಸದ ಅಂಗಡಿಗಳು ಪ್ರತ್ಯೇಕವಾಗಿರುತ್ತವೆ.

ಸಣ್ಣ ಕಿರಾಣಿ ಅಂಗಡಿಗಳಿಗೆ ಕಾರ್ಖಾನೆಗಳೂ ಸಗಟು ವ್ಯಾಪಾರಿಗಳೂ ಆಲಂಬನ. ಸಾಮಾನ್ಯವಾಗಿ ಇವು ಏಕವ್ಯಕ್ತಿ ಅಥವಾ ಪಾಲುದಾರಿಕೆ ಉದ್ಯಮಗಳು. ಆದರೆ ಈ ವ್ಯಾಪಾರ ಮಾಡುವ ಸರಪಣಿ ಮಳಿಗೆಗಳೂ ಇಲಾಖಾ ಮಳಿಗೆಗಳೂ ಬಳಕೆದಾರರ ಸಹಕಾರ ಸಂಘಗಳೂ ಉಂಟು. ಇವು ಮಾರಾಟ ಮಾಡುವ ಸರಕುಗಳು ಸಾಮಾನ್ಯವಾಗಿ ಮುದ್ರಾಂಕಿತವಾದವು. ಅವುಗಳ ಮೇಲೆ ಲಾಭದ ಪ್ರಮಾಣ ಕಡಿಮೆ. ಆದರೆ ಅವು ಹೆಚ್ಚು ವ್ಯಾಪಾರ ಮಾಡುವುದರಿಂದ ಒಟ್ಟಿನಲ್ಲಿ ಲಾಭದಾಯಕವಾಗಿರುತ್ತದೆ. ಕಿರಾಣಿ ಅಂಗಡಿಗಳ ಒಂದು ದೊಡ್ಡ ಅನುಕೂಲವೆಂದರೆ ಗ್ರಾಹಕರೊಂದಿಗೆ ಅವು ಪಡೆಯುವ ವೈಯಕ್ತಿಕ ಸಂಪರ್ಕ. ಅವರ ರುಚಿಧರ್ಮಗಳನ್ನೂ ಬಯಕೆಗಳನ್ನೂ ಅಂಗಡಿಕಾರ ಚೆನ್ನಾಗಿ ಅರಿತಿರುತ್ತಾನೆ. ನಿತ್ಯಬಳಕೆಯ ಸರಕನ್ನು ಹೆಚ್ಚಾಗಿ ಕೊಂಡು ದಾಸ್ತಾನು ಮಾಡಿಕೊಳ್ಳಲಾಗದ ಅಸಂಖ್ಯಾತ ಅನುಭೋಗಿಗಳಿಗೆ ಕಿರಾಣಿ ಅಂಗಡಿ ಒಂದು ವರ. ಉದ್ದರಿ ಲೆಕ್ಕ, ಮನೆಮನೆಗೆ ಸರಕಿನ ಸರಬರಾಯಿ-ಮುಂತಾದ ಸೌಲಭ್ಯಗಳನ್ನೂ ಅದು ಒದಗಿಸುತ್ತದೆ.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪ್ಲೇಯರ್ ಅನ್ನೋನ್ಸ್ ಬ್ಯಾಟಲ್ಗ್ರೌಂಡ್ಸ್

alt=ಪಬ್ ಜಿ|thumb|PUBG( ಪಬ್ ಜಿ )
**ಪ್ಲೇಯರ್ ಅನ್ನೋನ್ಸ್ ಬ್ಯಾಟಲ್ಗ್ರೌಂಡ್ಸ್**  (ಪಬ್ ಜಿ, ಆಂಗ್ಲ:***PUBG***) ಒಂದು ಆನ್ಲೈನ್ ಮಲ್ಟಿಪ್ಲೇಯರ್ ಯುದ್ಧದ ಆಟ(ವಿಡೀಯೊ ಗೇಮ್) . ದಕ್ಶಿಣ ಕೊರಿಯಾ ಮೂಲದ ವಿಡಿಯೋ ಗೇಮ್ ಕಂಪನಿ ಬ್ಲುಹೊಲ್ ನ ಅಂಗಸಂಸ್ಥೆ PUBG ಕಾರ್ಪೊರೆಶನ್ ಈ ಆಟವನ್ನು ಅಭಿವೃದ್ಧಿಸಿ ಪ್ರಕಟಿಸಿದೆ. ಈ ಆಟವನ್ನು ಬ್ರೆಂಡಾನ್ ಗ್ರೀನ್ ಅವರ ಸೃಜನಶೀಲ ನಿರ್ದೇಶನದಲ್ಲಿ ರಚಿಸಲಾಗಿದೆ.

ಈ ಆಟದ ಪ್ರಾರಂಭದಲ್ಲಿ ಒಂದು ದ್ವೀಪಕ್ಕೆ ೧೦೦ ಆಟಗಾರರು ವಿಮಾನದಿಂದ ಧುಮುಕುಕೊಡೆ ಮೂಲಕ ತೆರಳುತ್ತಾರೆ. ನಂತರ ಅಲ್ಲಿನ ನಿರ್ಜನ ಪ್ರದೇಶದಲ್ಲಿ ಶಸ್ತ್ರಾಸ್ತ್ರ ಮತ್ತು ಉಪಕರಣಗಳನ್ನು ಹುಡುಕುತ್ತಾ ಶೇಖರಿಸಿಕೊಳ್ಳಬೇಕು. ತಮ್ಮ ಸಾವನ್ನು ತಪ್ಪಿಸಿಕೊಂದು ಇತರರನ್ನು ಸಾಯಿಸಬೇಕು. ಬದುಕುಳಿದ ಆಟಗಾರರನ್ನು ಬಿಗಿಯಾದ ಪ್ರದೇಶಗಳಿಗಾಗಿ  ನಿರ್ದೇಶಿಸಲು, ಆಟದ ನಕ್ಷೆಯಲ್ಲಿ ಲಭ್ಯವಿರುವ ಸುರಕ್ಷಿತ ಪ್ರದೇಶವು ಕ್ರಮೇಣ ಗಾತ್ರದಲ್ಲಿ ಕಡಿಮೆಯಾಗುತ್ತ ಹೋಗುತ್ತದೆ. ಕೊನೆಯಲ್ಲಿ ಯಾವ ಆಟಗಾರ ಅಥವಾ ತಂಡ ಬದುಕುಳಿಯುತ್ತದೊ ಅವರು ಆ ಸುತ್ತಿನಲ್ಲಿ ವಿಜೇತರಾಗುತ್ತರೆ. ಸರಾಸರಿ, ಒಂದು ಸುತ್ತು 30 ನಿಮಿಷಗಳಿಗಿಂತ ಹೆಚ್ಚು ಸಮಯ ತೆಗೆದುಕೊಳ್ಳುವುದಿಲ್ಲ.

ಈ ವಿಡಿಯೊ ಗೇಮ್ ಮೈಕ್ರೊಸಾಫ಼್ಟ್ ವಿಂಡೊಸ್, ಎ‍ಕ್ಸ್ಬಾಕ್ಸ್, ಪ್ಲೆಸ್ಟೇಶನ್ , ಆಂಡ್ರಾಯ್ಡ್ ಮತ್ತು ಆಪಲ್ ಐಒಎಸ್  ಪ್ಲಾಟ್ಫಾರ್ಮ್ ಗಳಲ್ಲಿ ಲಭ್ಯವಿದೆ. 

right|thumb|ಬ್ರೆಂಡಾನ್ ಗ್ರೀನ್, ಪಬ್ ಜಿ ವಿನ್ಯಾಸಕ

## Notes
## References
ವರ್ಗ:ಆಟಗಳು
ಪೂನಮ್ ರೌತ್

**ಪೂನಮ್ ಗಣೇಶ್ ರೌತ್**, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ಬಲಗೈ ಆಫ್ ಬ್ರೇಕ್ ಬೌಲರ್. ದೇಶಿ ಕ್ರಿಕೆಟ್‍ನಲ್ಲಿ ಪಶ್ಚಿಮ ವಲಯ, ಮುಂಬೈ ಕ್ರಿಕೆಟ್ ತಂಡಗಳಿಗೆ ಆಡುತ್ತಾರೆ.

## ಆರಂಭಿಕ ಜೀವನ 
ಪೂನಮ್ ರೌತ್ ರವರು ಅಕ್ಟೋಬರ್ ೧೪, ೧೯೮೯ರಂದು ಮುಂಬೈಯಲ್ಲಿ ಜನಿಸಿದರು. ಇವರ ತಂದೆಯ ಹೆಸರು ಗಣೇಶ್ ರೌತ್. ಪೂನಮ್ ಮುಂಬೈಯಲ್ಲಿ ತಮ್ಮ ಶಿಕ್ಷಣವನ್ನು ಪಡೆದರು. ಕ್ರಿಕೆಟ್‍ನಲ್ಲಿ ಇವರು ಆರಂಭಿಕ ಬ್ಯಾಟ್ಸಮನ್ ಆಗಿ ಆಯ್ಕೆಯಾದರು. ಪ್ರಸ್ತುತ ಇವರು ಭಾರತೀಯ ಕ್ರಿಕೆಟ್ ತಂಡದ ಹಿರಿಯ ಹಾಗು ಪ್ರಮುಖ ಆಟಗಾರ್ತಿಯಾಗಿದ್ದಾರೆ.

## ವೃತ್ತಿ ಜೀವನ 
### ಪ್ರಥಮ ದರ್ಜೆ ಕ್ರಿಕೆಟ್ 
ದೇಶಿ ಕ್ರಿಕೆಟ್‍ನಲ್ಲಿ ಪಶ್ಚಿಮ ವಲಯ, ಇಂಡಿಯಾ ಗ್ರೀನ್, ಮುಂಬೈ ಕ್ರಿಕೆಟ್ ತಂಡಗಳಿಗೆ ಆಡುತ್ತಾರೆ. 

### ಅಂತರರಾಷ್ಟ್ರೀಯ ಕ್ರಿಕೆಟ್ 
ಮಾರ್ಚ್ ೧೯, ೨೦೦೯ರಲ್ಲಿ ಸಿಡ್ನಿಯಲ್ಲಿ ವೆಸ್ಟ್ ಇಂಡೀಸ್ ಕ್ರಿಕೆಟ್ ತಂಡದ ವಿರುದ್ದ ನಡೆದ ಏಕದಿನ ಪಂದ್ಯದ ಮೂಲಕ ಪೂನಮ್ ರೌತ್ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಜೂನ್ ೧೩, ೨೦೦೯ರಲ್ಲಿ ಪಾಕಿಸ್ಥಾನದ ವಿರುದ್ದ ನಡೆದ ೬ನೇ ಟಿ-೨೦ ಪಂದ್ಯದ ಮೂಲಕ ಪೂನಮ್ ರೌತ್ ಅಂತರರಾಷ್ಟ್ರೀಯ ಟಿ-೨೦ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಆಗಸ್ಟ್ ೧೩, ೨೦೧೪ರಲ್ಲಿ ಇಂಗ್ಲೆಂಡ್‌ನಲ್ಲಿ ಇಂಗ್ಲೆಂಡ್ ಕ್ರಿಕೆಟ್ ತಂಡದ ವಿರುದ್ಧ ನಡೆದ ಏಕೈಕ ಟೆಸ್ಟ್ ಕ್ರಿಕೆಟ್ ಪಂದ್ಯದ ಮೂಲಕ ಇವರು ಅಂತರರಾಷ್ಟ್ರೀಯ ಟೆಸ್ಟ್ ಕ್ರಿಕೆಟ್ನಲ್ಲಿ ಪಾದಾರ್ಪನೆ ಮಾಡಿದರು.

## ಪಂದ್ಯಗಳು 
*ಏಕದಿನ ಕ್ರಿಕೆಟ್ : **೫೯** ಪಂದ್ಯಗಳು
*ಟಿ-೨೦ ಕ್ರಿಕೆಟ್ : **೩೫** ಪಂದ್ಯಗಳು
*ಟಸ್ಟ್ ಕ್ರಿಕೆಟ್ : **೦೨** ಪಂದ್ಯಗಳು

### ಶತಕಗಳು 
#ಏಕದಿನ ಕ್ರಿಕೆಟ್‌ನಲ್ಲಿ : **೦೨**
#ಟೆಸ್ಟ್ ಕ್ರಿಕೆಟ್‌ನಲ್ಲಿ : **೦೧**

### ಅರ್ಧ ಶತಕಗಳು 
#ಏಕದಿನ ಕ್ರಿಕೆಟ್‌ನಲ್ಲಿ : **೧೦**
#ಟಿ-೨೦ ಕ್ರಿಕೆಟ್‌ನಲ್ಲಿ : **೦೪**

## ಉಲ್ಲೇಖಗಳು 
ವರ್ಗ:ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್
ವರ್ಗ:ಮಹಿಳಾ ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್ ಆಟಗಾರ
ವರ್ಗ:ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ವರ್ಗ:ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಪುನುಗು ಬೆಕ್ಕು

**ಪುನುಗು ಬೆಕ್ಕು** ಕಾರ್ನಿವೊರ ಗಣದ ಮಾಂಸಾಹಾರಿ ಸ್ತನಿ. ಇದು ವೈವರಿಡೀ ಕುಟುಂಬಕ್ಕೆ ಸೇರಿದೆ. ಇವುಗಳ ಪ್ರಜನನಾಂಗಗಳ ಬಳಿ ಸುಗಂಧ ವಸ್ತು ಸ್ರವಿಸುವ ಗ್ರಂಥಿಗಳಿವೆ. ಈ ವಸ್ತು ಪುನುಗು ಅಥವಾ ಗುದದ್ವಾರದ ಬಳಿ ಇರುವ ಸಂಚಿಯೊಂದಕ್ಕೆ ಸುರಿದು ಸಂಗ್ರಹಗೊಳ್ಳುತ್ತದೆ. ಈ ಸುಗಂಧ ವಸ್ತುವಿನೊಂದಿಗೆ ಸಮಪ್ರಮಾಣದಲ್ಲಿ ನೀರು ಬೆರೆಸಿ ಇತರ ಸುಗಂಧಗಳೊಡನೆ ಸೇರಿಸಿದಾಗ ಸುವಾಸನೆಯನ್ನು ಕೊಡುತ್ತದೆ.
## ಆವಾಸಸ್ಥಾನ
ಆಫ್ರಿಕ, ಬರ್ಮ, ಶ್ರೀಲಂಕಾ, ಮಲೇಷಿಯಾಗಳಲ್ಲಿ ಇವು ಹೆಚ್ಚಾಗಿ ಕಂಡು ಬರುತ್ತವೆ. ಭಾರತದಲ್ಲಿ ಕಾಣ ಸಿಗುವ ಪುನುಗು ಬೆಕ್ಕಿಗೆ ವೈವರಿಕ್ಯುಲ ಇಂಡಿಕ ಎಂದು ಕರೆಯುತ್ತಾರೆ. ಇವುಗಳಿಗೆ ದೇಹದ ಎರಡೂ ಕಡೆ ಉದ್ದುದ್ದನೆಯ ಪಟ್ಟೆಗಳಿವೆ. ಇದು ಹೆಚ್ಚು ಕಡಿಮೆ ಭಾರತಾದ್ಯಂತ ಕಾಣದೊರೆಯುತ್ತದೆ. ಪಶ್ಚಿಮ ಘಟ್ಟಗಳಲ್ಲೂ ಪುನುಗು ಬೆಕ್ಕು ಕಾಣ ಸಿಗುತ್ತದೆ. ಆಫ್ರಿಕದ ಪುನುಗು ಬೆಕ್ಕು ಸಿವೆಟಿಕ್ಟಸ್ ಸಿಬೆಟ್ ಎಂಬುದು ೬೭-೮೦ ಸೆಂ.ಮೀ. ಉದ್ದವಿರುತ್ತವೆ. ಇದರ ಮೈ ಬಣ್ಣ ಕಪ್ಪು. ಇದಕ್ಕೆ ಅಲ್ಲಲ್ಲಿ ಹಳದಿ ಬಿಳಿ ಬಣ್ಣದ ಮಚ್ಚೆಗಳು ಇರುತ್ತವೆ.
## ಗುಣಲಕ್ಷಣ
ಭಾರತದ ಪುನುಗು ಬೆಕ್ಕು ವೈವರ ಜಿಬೆತ ಸುಮಾರು ೮೦ ಸೆಂ.ಮೀ. ಉದ್ದವಿರುತ್ತದೆ. ಸುಮಾರು ೭-೧೧ಕೆಜಿ ತೂಕವಿರುತ್ತವೆ. ಉದ್ದ ಮೂತಿ, ಮೋಟು ಕಾಲುಗಳು, ಕಪ್ಪು ಮಿಶ್ರಿತ ಬೂದು ಬಣ್ಣ, ಬೆನ್ನಿನ ಉದ್ದಕ್ಕೂ ಕತ್ತಿನಿಂದ ಬಾಲದವರೆಗೂ ಹಬ್ಬಿರುವ ಕಪ್ಪು ಕೂದಲಿನ ಏಣು, ಎದೆ ಹಾಗೂ ಭುಜಗಳ ಮೇಲಿನ ಕಪ್ಪು ಪಟ್ಟೆಗಳನ್ನು ಹೊಂದಿರುತ್ತವೆ. ಇದರ ಬಾಲ ಸುಮಾರು ೪೫ ಸೆಂ.ಮೀ. ಉದ್ದವಿರುತ್ತವೆ. ಬಾಲದ ಮೇಲೆ ಅಡ್ಡ ಪಟ್ಟೆಗಳನ್ನು ಹೊಂದಿರುತ್ತವೆ. ಇದು ಸಾಧಾರಣವಾಗಿ ಒಂಟಿ ಜೀವಿ ಮತ್ತು ನಿಶಾಚಾರಿ. ಹಗಲಿನಲ್ಲಿ ಪೊದೆಗಳಲ್ಲಿ ಅಡಗಿ ಕೂತು ರಾತ್ರಿಯ ವೇಳೆ ಆಹಾರಾನ್ವೇಷಣೆಯಲ್ಲಿ ತೊಡಗುತ್ತದೆ. ಸಣ್ಣಪುಟ್ಟ ಸ್ತನಿಗಳು, ಹಕ್ಕಿಗಳು, ಕಪ್ಪೆಗಳು, ಹಾವು, ಕೀಟಗಳು, ಹಣ್ಣು ಬೇರುಗಳು, ಮೀನು, ಏಡಿಗಳನ್ನು ಇವು ತಿನ್ನುತ್ತವೆ.
## ಸಂತಾನೋತ್ಪತ್ತಿ
ಪುನುಗು ಬೆಕ್ಕಿನ ಸಂತಾನೋತ್ಪತ್ತಿಯ ಕಾಲ ಮೇ-ಜೂನ್ ತಿಂಗಳು. ಇವು ಒಂದು ಸಲಕ್ಕೆ ೩-೪ ಮರಿಗಳನ್ನಿಡುತ್ತವೆ. ದಟ್ಟ ಪೊದೆಗಳಲ್ಲಿ ಅಥವಾ ಬಿಲಗಳಲ್ಲಿ ಹೆಚ್ಚಾಗಿ ವಾಸಿಸುತ್ತವೆ.
## ಉಪಯೋಗ
ಎಲ್ಲ ಪ್ರಭೇದಗಳ ಪುನುಗು ಬೆಕ್ಕನ್ನು ಸಾಕಬಹುದಾಗಿದ್ದು ಅವುಗಳಿಂದ ತಿಂಗಳಿಗೊಮ್ಮೆ ಇಲ್ಲವೇ ವಾರಕ್ಕೊಮ್ಮೆ ಪುನುಗನ್ನು ಪಡೆಯುತ್ತಾರೆ. ಪುನುಗು ಬೆಕ್ಕನ್ನು ಸಣ್ಣ ಪಂಜರಗಳಲ್ಲಿಟ್ಟು ಕೊಂಬಿನ ಚಮಚೆಗಳಿಂದ ಪುನುಗನ್ನು ಬಗೆದು ತೆಗೆಯುತ್ತಾರೆ. ಇವನ್ನು ಪೀಡಿಸಿ ರೊಚ್ಚಿಗೆಬ್ಬಿಸಿದರೆ ಹೆಚ್ಚು ಪುನುಗು ಒಸರುತ್ತದೆ. ಒಂದು ಬೆಕ್ಕಿನಿಂದ ವಾರಕ್ಕೆ ೩೦ ಗ್ರಾಮ್ ಪುನುಗನ್ನು ಪಡೆಯಬಹುದು. ಬೆಕ್ಕಿನಿಂದ ಪಡೆದ ಪುನುಗನ್ನು ಸುವಾಸನೆ ಭರಿಸುವ ವಸ್ತುವಾಗಿ ಸುಗಂಧ ದ್ರವ್ಯಗಳಲ್ಲಿ ಬಳಸುತ್ತಾರೆ.ಪುನುಗನ್ನು ಕಾಫಿ ತಯಾರಿಕೆಯಲ್ಲಿ ಬಳಸುತ್ತಾರೆ.
## ಉಲ್ಲೇಖಗಳು 
ವರ್ಗ:ಕಾಡು ಪ್ರಾಣಿಗಳು
ವರ್ಗ:ಸಸ್ತನಿ ಪ್ರಾಣಿಗಳು
ಕಿರಿಕಿರಿ

**ಕಿರಿಕಿರಿ**ಯು ಕಿರುಕುಳ ಮತ್ತು ಒಬ್ಬರ ಪ್ರಜ್ಞಾಪೂರ್ವಕ ಯೋಚನೆಯಿಂದ ಗಮನಭಂಗದಂತಹ ಪರಿಣಾಮಗಳ ಲಕ್ಷಣಗಳಿರುವ ಒಂದು ಅಹಿತಕರ ಮಾನಸಿಕ ಸ್ಥಿತಿ. ಇದು ಹತಾಶೆ ಮತ್ತು ಕೋಪದಂತಹ ಭಾವನೆಗಳಿಗೆ ಕಾರಣವಾಗಬಹುದು. ಸುಲಭವಾಗಿ ಕಿರಿಕಿರಿಯಾಗುವ ಲಕ್ಷಣವನ್ನು ಸೂಕ್ಷ್ಮವೇದಿತ್ವವೆಂದು ಕರೆಯಲಾಗುತ್ತದೆ. ಒಬ್ಬರಿಗೆ ಒಂದು ನಿರ್ದಿಷ್ಟ ಪ್ರಚೋದನೆಯು ಏಕೆ ಕಿರಿಕಿರಿ ಉಂಟುಮಾಡುತ್ತದೆ ಎಂಬುದಕ್ಕೆ ವಿವಿಧ ಕಾರಣಗಳಿವೆ. ಕಿರಿಕಿರಿಯ ಮಾಪನವು ಬಹಳ ವ್ಯಕ್ತಿನಿಷ್ಠವಾಗಿದೆ. ಮಾಪನದ ಪ್ರಯತ್ನವಾಗಿ, ಕಿರಿಕಿರಿ ಮೇಲಿನ ಮನೋವೈಜ್ಞಾನಿಕ ಅಧ್ಯಯನಗಳು ಹಲವುವೇಳೆ ಭಾಗಿಗಳು ಒಂದು ಮಾಪಕದ ಮೇಲೆ ಸ್ವತಃ ಕೊಟ್ಟ ಕಿರಿಕಿರಿಯ ಮಟ್ಟಗಳ ಸ್ಥಾನಗಳನ್ನು ಅವಲಂಬಿಸುತ್ತವೆ. ಯಾವುದೇ ಬಗೆಯ ಪ್ರಚೋದನೆಗಳು ಕಿರಿಕಿರಿಯನ್ನು ಉಂಟುಮಾಡಬಲ್ಲವು, ಉದಾಹರಣೆಗೆ ಪಾರ್ಶ್ವದಲ್ಲಿ ತಿವಿಸಿಕೊಳ್ಳಲ್ಪಡುವುದು ಅಥವಾ ಒಂದು ಹಾಡನ್ನು ಮತ್ತೆಮತ್ತೆ ಕೇಳುವುದು. ಆರಂಭದಲ್ಲಿ ಒಬ್ಬರು ಅನೇಕ ಪ್ರಚೋದನೆಗಳನ್ನು ಹಿತಕರವೆಂದು ಕಾಣಬಹುದು ಅಥವಾ ಅವುಗಳಿಗೆ ತಟಸ್ಥವಿರಬಹುದು, ಆದರೆ ಪುನರಾವರ್ತಿತ ಮುಂದುವರಿದ ಒಡ್ಡಿಕೆಯಿಂದ ಇವು ಕಿರಿಕಿರಿ ಉಂಟುಮಾಡಬಹುದು. ಹಲವುವೇಳೆ ಒಬ್ಬರು ಈ ವಿದ್ಯಮಾನವನ್ನು ಜನಪ್ರಿಯ ಸಂಗೀತ, ಮೇಮ್‍ಗಳು, ಟೀವಿ ಜಾಹೀರಾತುಗಳು, ಮತ್ತು ಜಾಹೀರಾತು ಝಣಕ ಪದ್ಯಗಳಂತಹ ಮಾಧ್ಯಮಗಳಿಂದ ಎದುರಿಸಬಹುದು. ಇವನ್ನು ಸ್ವಭಾವತಃ ವಾರಗಳು ಅಥವಾ ತಿಂಗಳುಗಳ ಅವಧಿಯಲ್ಲಿ ನಿರಂತರವಾಗಿ ಪುನರಾವರ್ತಿಸಲಾಗುತ್ತದೆ.

ಕಿರಿಕಿರಿಗೆ ಒಬ್ಬರ ಪ್ರತಿಕ್ರಿಯೆಯು, ಕನಿಷ್ಠಪಕ್ಷ ಗ್ರಹಿತ ಕಾರಣವು ಮತ್ತೊಬ್ಬ ವ್ಯಕ್ತಿಯಾಗಿದ್ದಾಗ, ಹೆಚ್ಚು ವಿಪರೀತ ಮಟ್ಟಗಳಿಗೆ ಉಲ್ಬಣಿಸುತ್ತದೆ ಏಕೆಂದರೆ ಅವು ಪರಿಹಾರವಾಗದೇ ಉಳಿದುಬಿಡುತ್ತವೆ ಎಂದು ಅಂತರರಾಷ್ಟ್ರೀಯ ಸಂಘರ್ಷ ನಿರ್ವಹಣಾ ಪತ್ರಿಕೆಯಲ್ಲಿ ಪ್ರಕಟನೆಗೊಂಡ ಅಧ್ಯಯನವು ಕಂಡುಕೊಂಡಿತು. ಕಿರಿಕಿರಿಯು ಉಲ್ಬಣವಾದಂತೆ ಕಿರಿಕಿರಿಗೆ ಒಬ್ಬರು ತಮ್ಮನ್ನು ದೂಷಿಸಿಕೊಳ್ಳುವ ಬದಲಾಗಿ ಕಿರಿಕಿರಿಯನ್ನು ಉಂಟುಮಾಡುತ್ತಿರುವ ಪಕ್ಷವನ್ನು ದೂಷಿಸುವ ಸಾಧ್ಯತೆ ಹೆಚ್ಚು ಎಂದೂ ಇದು ಕಂಡುಕೊಂಡಿತು.

## ಉಲ್ಲೇಖಗಳು
ವರ್ಗ:ಭಾವನೆಗಳು
ಕಿಡಿ

thumb|ಅರೆಯುವ ಯಂತ್ರಕ್ಕೆ ಹಿಡಿಯಲಾದ ತಿರುಪಿನಿಂದ ಕಿಡಿಗಳು

**ಕಿಡಿ**ಯು ಒಂದು ಪ್ರಕಾಶಮಾನ ಕಣ. ಕಿಡಿಗಳು ಬಾಣಬಿರುಸಿನ ಪ್ರದರ್ಶನ, ಲೋಹಗೆಲಸ, ಅಥವಾ ವಿಶೇಷವಾಗಿ ಸೌದೆಯನ್ನು ಸುಡುವಾಗ, ಬೆಂಕಿಗಳ ಉಪ ಉತ್ಪನ್ನವಾಗಿ ಉತ್ಪತ್ತಿಯಾಗಬಹುದು.

ಬಾಣಬಿರುಸು ಕಲೆಯಲ್ಲಿ, ಕಿಡಿಗಳನ್ನು ಸೃಷ್ಟಿಸಲು ಕಬ್ಬಿಣದ ಉದುರಿದ ಪುಡಿಗಳು ಮತ್ತು ಮ್ಯಾಗ್ನೇಲಿಯಮ್‍ನಂತಹ ಮಿಶ್ರಲೋಹಗಳನ್ನು ಬಳಸಬಹುದು. ಉತ್ಪತ್ತಿಯಾದ ಕಿಡಿಗಳ ಪ್ರಮಾಣ ಮತ್ತು ಶೈಲಿಯು ಲೋಹದ ಸಂಯೋಜನೆ ಮತ್ತು ಜ್ವಲನಶೀಲತೆಯನ್ನು ಅವಲಂಬಿಸಿದೆ ಮತ್ತು ಕಿಡಿ ಪರೀಕ್ಷೆಯಿಂದ ಲೋಹದ ಪ್ರಕಾರವನ್ನು ಗುರುತಿಸಲು ಪರೀಕ್ಷಿಸಬಹುದು. ಕಬ್ಬಿಣದ ವಿಷಯದಲ್ಲಿ, ಕಾರ್ಬನ್ ಉಕ್ಕಿನಲ್ಲಿರುವಂತೆ ಇಂಗಾಲದ ಇರುವಿಕೆಯು ಅಗತ್ಯವಿರುತ್ತದೆ - ದೊಡ್ಡ ಕಿಡಿಗಳಿಗೆ ಸುಮಾರು ೦.೭% ಅತ್ಯುತ್ತಮವಾಗಿರುತ್ತದೆ. ಬಿಸಿ ಕಬ್ಬಿಣದಲ್ಲಿ ಇಂಗಾಲವು ಸ್ಫೋಟಕವಾಗಿ ಸುಡುತ್ತದೆ ಮತ್ತು ಇದು ಸುಂದರ, ಕವಲೊಡೆಯುವ ಕಿಡಿಗಳನ್ನು ಸೃಷ್ಟಿಸುತ್ತದೆ. ಬಾಣಬಿರುಸು ಪ್ರದರ್ಶನದಲ್ಲಿ ಬಳಸಲಾದ ಕಿಡಿಗಳ ಬಣ್ಣವು ಕಿಡಿಗಳನ್ನು ತಯಾರಿಸಲು ಬಳಸಲಾದ ವಸ್ತುವಿನಿಂದ ನಿರ್ಧಾರಿತವಾಗುತ್ತದೆ, ಮತ್ತು ಕಿಡಿಗಳ ಬಣ್ಣಕ್ಕೆ ಮತ್ತಷ್ಟು ಪ್ರಭಾವ ನೀಡಲು ಕೆಲವು ವಸ್ತುಗಳಿಗೆ ಭಿನ್ನ ರಾಸಾಯನಿಕ ಸಂಯುಕ್ತಗಳನ್ನು ಸೇರಿಸುವ ಸಾಧ್ಯತೆ ಇರುತ್ತದೆ. ಒಂದು ಕಿಡಿಯ ಅಸ್ತಿತ್ವದ ಅವಧಿಯು ಕಣದ ಆರಂಭಿಕ ಗಾತ್ರದಿಂದ ನಿರ್ಧಾರಿತವಾಗುತ್ತದೆ, ದೊಡ್ಡ ಗಾತ್ರವು ದೀರ್ಘಾವಧಿಯ ಕಿಡಿಗೆ ಕಾರಣವಾಗುತ್ತದೆ.

ಕಡಿಮೆ ಉಷ್ಣ ವಾಹಕತೆ ಹೊಂದಿರುವ ಲೋಹಗಳು ಕಿಡಿಗಳನ್ನು ಸೃಷ್ಟಿಸುವಲ್ಲಿ ವಿಶೇಷವಾಗಿ ಉತ್ತಮವಾಗಿರುತ್ತವೆ. ಈ ವಿಷಯದಲ್ಲಿ ಟೈಟೇನಿಯಮ್ ಮತ್ತು ಜಿರ್ಕೊನಿಯಮ್ ವಿಶೇಷವಾಗಿ ಉತ್ತಮವಾಗಿವೆ ಮತ್ತು ಹಾಗಾಗಿ ಈಗ ಇವನ್ನು ಪಟಾಕಿಗಳಲ್ಲಿ ಬಳಸಲಾಗುತ್ತದೆ. ಮತ್ತೊಂದೆಡೆ, ತಾಮ್ರವು ಅಧಿಕ ವಾಹಕತೆಯನ್ನು ಹೊಂದಿರುವುದರಿಂದ ಕಿಡಿಗಳನ್ನು ಸೃಷ್ಟಿಸುವಲ್ಲಿ ಉತ್ತಮವಾಗಿಲ್ಲ. ಈ ಕಾರಣಕ್ಕಾಗಿ, ಅಷ್ಟು ಸುಲಭವಾಗಿ ಕಿಡಿಗಳನ್ನು ಸೃಷ್ಟಿಸದ ಸುರಕ್ಷಾ ಉಪಕರಣಗಳನ್ನು ತಯಾರಿಸಲು ಬೆರಿಲಿಯಮ್ ಕಂಚಿನಂತಹ ತಾಮ್ರದ ಮಿಶ್ರಲೋಹಗಳನ್ನು ಬಳಸಲಾಗುತ್ತದೆ.

ಚಕಮಕಿ ಕಲ್ಲಿನ ತುಂಡು ಮತ್ತು ಉಕ್ಕನ್ನು ಒಟ್ಟಾಗಿ ಹೊಡೆದಾಗ ಸೃಷ್ಟಿಯಾದ ಕಿಡಿಗಳನ್ನು ರಾಬರ್ಟ್ ಹುಕ್ ಅಧ್ಯಯನ ಮಾಡಿದನು. ಕಿಡಿಗಳು ಸಾಮಾನ್ಯವಾಗಿ ಬಿಸಿಯಿಂದ ಕೆಂಪಾದ ಮತ್ತು ಹಾಗಾಗಿ ಗೋಳಕಣಗಳಾಗಿ ಕರಗಿದ ಉಕ್ಕಿನ ಕಣಗಳು ಎಂದು ಅವನು ಕಂಡುಕೊಂಡನು. ಜ್ವಲನ ಪದಾರ್ಥಕ್ಕೆ ಬೆಂಕಿಹೊತ್ತಿಸಲು ಈ ಕಿಡಿಗಳನ್ನು ಬಳಸಬಹುದು ಮತ್ತು ಬೆಂಕಿಯನ್ನು ಆರಂಭಿಸಬಹುದು.

## ಉಲ್ಲೇಖಗಳು
ವರ್ಗ:ಬೆಂಕಿ
ಜೇಬು

thumb|ನೀಲಿ ಜೀನ್ಸ್‌ನ ಹಿಂಭಾಗದಲ್ಲಿ ಜೇಬು

**ಜೇಬು** ಎಂದರೆ ಉಡುಗೆಯಲ್ಲಿ ಹೊಲಿಯಲಾದ ಅಥವಾ ಅದರ ಒಳಗೆ ಅಳವಡಿಸಲಾದ, ಚಿಕ್ಕ ವಸ್ತುಗಳನ್ನು ಹಿಡಿದಿಡುವ ಚೀಲ ಅಥವಾ ಲಕೋಟೆಯಂತಹ ಧಾರಕ. ಜೇಬುಗಳನ್ನು ಸಾಮಾನು ಸರಂಜಾಮುಗಳು, ಬೆನ್ನುಕಟ್ಟುಗಳು ಮತ್ತು ಹೋಲುವ ವಸ್ತುಗಳಿಗೆ ಕೂಡ ಲಗತ್ತಿಸಲಾಗುತ್ತದೆ. ಹೆಚ್ಚು ಹಳೆಯ ಬಳಕೆಯಲ್ಲಿ, ಜೇಬು ಎಂದರೆ ಪ್ರತ್ಯೇಕವಾದ ಚಿಕ್ಕ ಚೀಲ ಅಥವಾ ಕೈಚೀಲವಾಗಿತ್ತು.

ಪ್ರಾಚೀನ ಜನರು ಅಮೂಲ್ಯ ವಸ್ತುಗಳನ್ನು ಹಿಡಿದಿಡಲು ಚಕ್ಕಳದ ಅಥವಾ ಬಟ್ಟೆಯ ಚೀಲಗಳನ್ನು ಬಳಸುತ್ತಿದ್ದರು. ಕ್ರಿ.ಪೂ. ೩,೩೦೦ರ ಆಸುಪಾಸಿನಲ್ಲಿ ಜೀವಿಸಿದ್ದ ಅಟ್ಝಿ, ಚೀಲ ಹೊಲಿಯಲ್ಪಟ್ಟಿರುವ ಬೆಲ್ಟ್‌ನ್ನು ಹೊಂದಿದ್ದನು. ಇದು ಉಪಯುಕ್ತ ವಸ್ತುಗಳ ಸಂಗ್ರಹವನ್ನು ಹೊಂದಿತ್ತು: ಕೆರೆಗ, ರಂಧ್ರ ಕೊರೆಯುವ ಯಂತ್ರ, ಚಕಮಕಿ ಕಲ್ಲಿನ ತುಂಡು, ಮೂಳೆಯ ಹಿಡಿದಬ್ಬಳ, ಮತ್ತು ಒಣಗಿದ ಶಿಲೀಂಧ್ರ.

ಕೈಗಡಿಯಾರ ಜೇಬು ಎಂದರೆ ಜೇಬುಗಡಿಯಾರವನ್ನು ಹಿಡಿದಿಡಲು ವಿನ್ಯಾಸಗೊಳಿಸಲಾದ ಚಿಕ್ಕ ಜೇಬು. ಇದು ಕೆಲವೊಮ್ಮೆ ಪುರುಷರ ಷರಾಯಿ ಹಾಗೂ ನಡುವಂಗಿಗಳಲ್ಲಿ ಮತ್ತು ಸಾಂಪ್ರದಾಯಿಕ ನೀಲಿ ಜೀನ್ಸ್‌ನಲ್ಲಿ ಕಂಡುಬರುತ್ತದೆ. ಆದರೆ, ಕೈಗಡಿಯಾರ ಜೇಬುಗಳ ಜನಪ್ರಿಯತೆಯು ಕುಗ್ಗಿದ ಕಾರಣ, ಈ ಜೇಬುಗಳನ್ನು ಅವುಗಳ ಮೂಲ ಉದ್ದೇಶಿತ ಕಾರ್ಯಕ್ಕೆ ಅಪರೂಪವಾಗಿ ಬಳಸಲಾಗುತ್ತದೆ. ಬೀಸಮ್ ಜೇಬು ಅಥವಾ ಸೀಳು ಜೇಬು ಎಂದರೆ ಮೇಲೆ ಹೊಲಿಯುವ ಬದಲಾಗಿ ಉಡುಪಿನ ಒಳಗೆ ಕತ್ತರಿಸಲಾದ ಜೇಬು. ಈ ಜೇಬುಗಳು ಹಲವುವೇಳೆ ಜೇಬಿನ ಸೀಳಿನ ಉದ್ದಕ್ಕೆ ಬಲವರ್ಧಿತ ಅಲಂಕರಣವನ್ನು ಹೊಂದಿರುತ್ತವೆ, ಮತ್ತು ಪ್ರಾಯಶಃ ಬಟ್ಟೆಯ ಹೆಚ್ಚುವರಿ ತುಂಡು ಅಥವಾ ಹೊಲಿಗೆಯಂತೆ ಕಾಣಿಸುತ್ತದೆ. ಬೀಸಮ್ ಜೇಬುಗಳು ಟಕ್ಸೀಡೊ ಜ್ಯಾಕೆಟ್‍ಗಳು ಮತ್ತು ಷರಾಯಿಗಳ ಮೇಲೆ ಕಂಡುಬರುತ್ತವೆ ಮತ್ತು ಮುಚ್ಚಳ ಅಥವಾ ಗುಂಡಿ ಮುಚ್ಚುವಿಕೆಯಿಂದ ಇವನ್ನು ಎದ್ದು ಕಾಣುವಂತೆ ಮಾಡಿರಬಹುದು. ಕ್ಯಾಂಪ್ ಪಾಕೆಟ್‍ಗಳು ಅಥವಾ ಸರಕು ಜೇಬುಗಳು ಉಡುಪಿನ ಹೊರಭಾಗದಲ್ಲಿ ಹೊಲಿಯಲಾದ ಜೇಬುಗಳು. ಅವುಗಳು ಸಾಮಾನ್ಯವಾಗಿ ನಾಲ್ಕು ಬದಿಗಳನ್ನು ಹೊಂದಿದ್ದು ಹೊಲಿಗೆ ಪಟ್ಟಿ ಕಾಣುವುದು ಲಕ್ಷಣವಾಗಿರುತ್ತದೆ. ಬಿಯರ್ ಜೇಬು ಎಂದರೆ ನಿರ್ದಿಷ್ಟವಾಗಿ ಬಿಯರ್‌ನ ಬಾಟಲಿಯನ್ನು ಸಾಗಿಸುವಷ್ಟು ಗಾತ್ರ ಕೊಟ್ಟಿರುವ ಜ್ಯಾಕೆಟ್ ಅಥವಾ ನಡುವಂಗಿಯೊಳಗಿನ ಒಂದು ಸಣ್ಣ ಜೇಬು. ಇದು ಅಮೇರಿಕಾದ ಪಶ್ಚಿಮ ಮಧ್ಯಭಾಗದ ಆಯ್ದ ಪ್ರದೇಶಗಳಲ್ಲಿ ನಿಷೇಧಕ್ಕಿಂತ ಮುಂಚೆ ೧೯೧೦ರ ದಶಕದಲ್ಲಿ ಫ಼್ಯಾಷನ್ ಆಗಿ ಬಂದಿತು. ನಿಷೇಧದ ನಂತರ ತುಲನಾತ್ಮಕ ಅಜ್ಞಾತತೆಯಲ್ಲಿ ಮರೆಯಾಯಿತು, ಆದರೆ ೧೯೮೦ ಮತ್ತು ೨೦೦೦ರ ದಶಕದ ಆರಂಭದಲ್ಲಿ ಸಣ್ಣಪ್ರಮಾಣದಲ್ಲಿ ಮರುಹುಟ್ಟನ್ನು ಅನುಭವಿಸಿತು.

## ಉಲ್ಲೇಖಗಳು
ವರ್ಗ:ಉಡುಪುಗಳ ಭಾಗಗಳು
ಜೇಬುಗಳ್ಳತನ

**ಜೇಬುಗಳ್ಳತನ**ವು ವ್ಯಕ್ತಿ ಅಥವಾ ಬಲಿಪಶುವು ಕಳ್ಳತನವನ್ನು ಗಮನಿಸದಂತೆ ಅವರಿಂದ ಹಣ ಅಥವಾ ಇತರ ಅಮೂಲ್ಯ ವಸ್ತುಗಳನ್ನು ಕದಿಯುವುದು ಸೇರಿರುವ ಅಪಹಾರದ ಒಂದು ರೂಪವಾಗಿದೆ. ಇದು ಗಣನೀಯ ಪ್ರಮಾಣದ ಕೌಶಲ್ಯ ಮತ್ತು ಗಮನಭಂಗಮಾಡುವ ಜಾಣ್ಮೆಯನ್ನು ಒಳಗೊಂಡಿರಬಹುದು. ಈ ರೀತಿಯಲ್ಲಿ ಕೆಲಸಮಾಡುವ ಕಳ್ಳನನ್ನು ಜೇಬುಗಳ್ಳ ಎಂದು ಕರೆಯಲಾಗುತ್ತದೆ. ಜೇಬುಗಳ್ಳರು ಮತ್ತು ಇತರ ಕಳ್ಳರು, ವಿಶೇಷವಾಗಿ ತಂಡಗಳಲ್ಲಿ ಕೆಲಸ ಮಾಡುವವರು, ಕೆಲವೊಮ್ಮೆ ಗಮನಭಂಗವನ್ನು ಬಳಕೆಮಾಡಿಕೊಳ್ಳುತ್ತಾರೆ, ಉದಾಹರಣೆಗೆ ಪ್ರಶ್ನೆಯನ್ನು ಕೇಳುವುದು ಅಥವಾ ಬಲಿಪಶುವಿಗೆ ಢಿಕ್ಕಿ ಹೊಡೆಯುತ್ತಾರೆ. ಈ ಗಮನಭಂಗಗಳಿಗೆ ಕೆಲವೊಮ್ಮೆ ಕೈಚಳಕ, ತಪ್ಪು ನಿರ್ದೇಶನ ಮತ್ತು ಇತರ ಬಗೆಯ ಕೌಶಲ್ಯಗಳು ಬೇಕಾಗುತ್ತದೆ.

ವಿಶ್ವದಾದ್ಯಂತ ಯಾವುದೇ ಕಿಕ್ಕಿರಿದ ಸ್ಥಳದಲ್ಲಿ ಜೇಬುಗಳ್ಳರು ಸಿಗುತ್ತಾರೆ. ಆದರೆ ಇತ್ತೀಚೆಗೆ, ಅಪಾಯಕಾರಿ ಜೇಬುಗಳ್ಳ ಆಶ್ರಯತಾಣಗಳಾಗಿ ವಿಶೇಷವಾಗಿ ಬಾರ್ಸೆಲೋನಾ ಮತ್ತು ರೋಮ್‍ನ್ನು ಆಯ್ಕೆಮಾಡಲಾಯಿತು. ಕಳ್ಳರು ಸಾಮೂಹಿಕ ಸಾಗಣೆ ನಿಲ್ದಾಣಗಳಂತಹ ಹೆಚ್ಚಿನ ಸಂಚಾರದ ಪ್ರದೇಶಗಳಲ್ಲಿ ಕಾರ್ಯವೆಸಗುವುದು ತಿಳಿದುಬಂದಿದೆ. ಸುರಂಗಮಾರ್ಗದ ರೈಲುಗಳನ್ನು ಕೂಡ ಹತ್ತುತ್ತಾರೆ ಮತ್ತು ಇತರರಿಂದ ಕದಿಯಲು ಜನಸಮೂಹದ ಗಮನಭಂಗಗಳು ಮತ್ತು ರೈಲಿನ ಹಠಾತ್ ನಿಲ್ಲು-ಹೋಗು ಚಲನೆಗಳನ್ನು ಬಳಸುತ್ತಾರೆ. ಕಳ್ಳರು ತಮಗೆ ಬೇಕಾದದ್ದು ಸಿಕ್ಕ ತಕ್ಷಣ, ಯಾರು ಅವರಿಂದ ಕಳ್ಳತನ ಮಾಡಿದರು ಮತ್ತು ಯಾವಾಗ ಎಂದು ಕಂಡುಹಿಡಿಯಲು ಬಲಿಪಶುವಿಗೆ ಸಾಧ್ಯವಾಗದಂತೆ ಸರಳವಾಗಿ ಮುಂದಿನ ನಿಲ್ದಾಣದಲ್ಲಿ ಇಳಿಯುತ್ತಾರೆ.

೧೮ನೇ ಶತಮಾನದಲ್ಲಿ ಗಂಡಸರು ಮತ್ತು ಹೆಂಗಸರು ಇಬ್ಬರೂ ಜೇಬುಗಳ್ಳತನ ಮಾಡುತ್ತಿದ್ದರು (ಕಟ್ಟಳೆ ಕೈಗೊಳ್ಳಲಾದ ಜೇಬುಗಳ್ಳತನದ ಪ್ರಕರಣಗಳನ್ನು ನೋಡಿದರೆ, ಪುರುಷರಿಗಿಂತ ಹೆಚ್ಚು ಮಹಿಳಾ ಆರೋಪಿಗಳಿದ್ದರು ಎಂದೂ ತೋರುತ್ತದೆ). ಅಂಗಡಿ ಕಳ್ಳತನದ ಜೊತೆಗೆ, ಜೇಬುಗಳ್ಳತನವು ಪುರುಷರಿಗಿಂತ ಮಹಿಳೆಯರು ಹೆಚ್ಚು ಎಸಗುವ ಏಕೈಕ ಪ್ರಕಾರದ ಅಪರಾಧವಾಗಿತ್ತು. ೧೮ನೇ ಶತಮಾನದಲ್ಲಿ, ಬಹುತೇಕ ಜೇಬುಗಳ್ಳರು ಆರ್ಥಿಕ ಅಗತ್ಯಗಳ ಕಾರಣ ಕದಿಯುತ್ತಿದ್ದರು ಎಂದು ತೋರುತ್ತದೆ: ಹಲವುವೇಳೆ ಅವರು ಬಡವರಾಗಿದ್ದು ಯಾವುದೇ ಆರ್ಥಿಕ ಆಧಾರವನ್ನು ಹೊಂದಿರಲಿಲ್ಲ, ಮತ್ತು ನಿರುದ್ಯೋಗವು ಬಡತನದ ಏಕೈಕ ಪ್ರಮುಖ ಕಾರಣವಾಗಿತ್ತು. ಪರಿಣಾಮವಾಗಿ ಅತ್ಯಂತ ಅಗತ್ಯವಿರುವವರು ಜೇಬುಗಳ್ಳತನ ಮಾಡುತ್ತಿದ್ದರು. ಬಹುತೇಕ ಸಂದರ್ಭಗಳಲ್ಲಿ, ಜೇಬುಗಳ್ಳರು ತಮಗೆ ಸಿಕ್ಕ ಅವಕಾಶಗಳನ್ನು ಅವಲಂಬಿಸಿ ಕೆಲಸ ಮಾಡುತ್ತಿದ್ದರು: ಯಾರಾದರೂ ಬೆಳ್ಳಿಯ ಗಡಿಯಾರ ಧರಿಸಿರುವುದನ್ನು ಅಥವಾ ಅವರ ಜೇಬಿನಿಂದ ಕರವಸ್ತ್ರವು ಹೊರಚಾಚಿದ್ದನ್ನು ಅವರು ನೋಡಿದರೆ, ಜೇಬುಗಳ್ಳರು ಆ ವಸ್ತುವನ್ನು ತೆಗೆದುಕೊಳ್ಳುತ್ತಿದ್ದರು. ಇದರರ್ಥ, ಅಂತಹ ಸಂದರ್ಭಗಳಲ್ಲಿ, ಕಳ್ಳತನವು ಪೂರ್ವಯೋಜಿತವಾಗಿರಲಿಲ್ಲ.

## ಉಲ್ಲೇಖಗಳು
ವರ್ಗ:ಅಪರಾಧಗಳು
ತಾನಿಯಾ ಭಾಟಿಯಾ

**ತಾನಿಯಾ ಭಾಟಿಯಾ**, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ವಿಕೇಟ್ ಕೀಪರ್‌‌. ದೇಶಿ ಕ್ರಿಕೆಟ್‍ನಲ್ಲಿ ಉತ್ತರ ವಲಯ, ಪಂಜಾಬ್ ಕ್ರಿಕೆಟ್ ತಂಡಗಳಿಗೆ ಆಡುತ್ತಾರೆ.

## ಆರಂಭಿಕ ಜೀವನ 
ತಾನಿಯಾ ಭಾಟಿಯಾ ರವರು ನವಂಬರ್ ೨೮, ೧೯೯೭ರಂದು ಚಂದಿಗಡ, ಪಂಜಾಬ್‌ನಲ್ಲಿ ಜನಿಸಿದರು.ಇವರು ಸಪ್ನಾ ಹಾಗೂ ಸಂಜಯ್ ಭಾಟಿಯಾ ದಂಪತಿಗೆ ಜನಿಸಿದರು. ಇವರ ತಂದೆ ಸೆಂಟ್ರಲ್ ಬ್ಯಾಂಕ್ ಆಫ್ ಇಂಡಿಯಾದಲ್ಲಿ ಕೆಲಸ ಮಾಡುತ್ತಾರೆ ಹಾಗೂ ಅಖಿಲ ಭಾರತ ವಿಶ್ವವಿದ್ಯಾನಿಲಯ ಮಟ್ಟದಲ್ಲಿ ಕ್ರಿಕೆಟ್ ಆಡಿದ್ದಾರೆ. ಇವರಿಗೆ ಹಿರಿಯಾ ಸಹೋದರಿ ಸಂಜನಾ ಮತ್ತು ಕಿರಿಯ ಸಹೋದರ ಸೇಹಜ್ ಇದ್ದಾರೆ.

ಮೊದಲಿಗೆ ಇವರು ಡಿಎವಿ ಸೀನಿಯರ್ ಸೆಕೆಂಡರಿ ಶಾಲೆಯಲ್ಲಿ ಓದುತ್ತಿದ್ದಾಗ ಮಾಜಿ ಭಾರತೀಯ ಕ್ರಿಕೆಟಿಗ ಹಾಗೂ ಯುವರಾಜ್ ಸಿಂಗ್ ಅವರ ತಂದೆ ಯೋಗ್ರಾಜ್ ಸಿಂಗ್ ರವರಿಂದ ಭಾಟಿಯಾ ತರಬೇತಿ ಪಡೆದರು. ಪ್ರಸ್ತುತ ಇವರು ಎಂ ಸಿ ಎಂ ಡಿಎವಿ ಮಹಿಳೆಯರ ಕಾಲೇಜಿನಲ್ಲಿ ದ್ವಿತೀಯ ಬಿ ಎ ಅಧ್ಯಯನ ಮಾಡುತ್ತಿದ್ದಾರೆ.

## ವೃತ್ತಿ ಜೀವನ 
### ಪ್ರಥಮ ದರ್ಜೆ ಕ್ರಿಕೆಟ್ 
ಇವರು ತಮ್ಮ ಡಿ ಎ ವಿ ಅಕಾಡೆಮಿ ದಿನಗಳ ನಂತರ,  ೧೧ನೇ ವಯಸ್ಸಿನಲ್ಲಿ ೧೯ರ ವಯ್ಯೋಮಿತಿ ತಂಡದಲ್ಲಿ ಪಂಜಾಬ್ ತಂಡವನ್ನು ಪ್ರತಿನಿಧಿಸುವ ಮೂಲಕ ಪಂಜಾಬ್ ಕ್ರಿಕೆಟ್ ತಂಡದ ಅತ್ಯಂತ ಕಿರಿಯ ಆಟಗಾರ್ತಿಯಾದರು. ಅವರು ಶೀಘ್ರದಲ್ಲೇ ಹಿರಿಯ ರಾಜ್ಯ ತಂಡವನ್ನು (೧೬ನೇ ವಯಸ್ಸಿನಲ್ಲಿ) ಸೇರಿಕೊಂಡರು.

೨೦೧೫ರಲ್ಲಿ ಇವರು ಗುವಾಹಾಟಿಯಲ್ಲಿರುವ ಅಂತರ-ವಲಯ ಕ್ರಿಕೆಟ್ ಪಂದ್ಯಾವಳಿಯಲ್ಲಿ ೧೯ರ ವಯ್ಯೋಮಿತಿಯ ಉತ್ತರ ವಲಯ ತಂಡದ ನಾಯಕತ್ವ ವಹಿಸಿದರು. ಈ ಪಂದ್ಯದಲ್ಲಿ ಇವರು ೨೨೭ ರನ್‍ಗಳನ್ನು ಗಳಿಸಿದರು ಮತ್ತು ೧೦ ವಿಕೇಟ್‌ಗಳಿಗೆ ಜವಾಬ್ದಾರರಾದರು. ಇವರು ತಮ್ಮ ೧೬ನೇ ವಯಸ್ಸಿನಲ್ಲಿ ಭಾರತ ಎ ತಂಡಕ್ಕೆ ಸೇರಿದರು. ಇವರು ಎರಡು ವರ್ಷಗಳ ಕಾಲ ವೃತ್ತಿಪರ ಕುಸಿತವನ್ನು ಅನುಭವಿಸಿದರು. ಇದು ಬಹುತೇಕವಾಗಿ ಕ್ರಿಕೆಟ್ನಲ್ಲಿ ತನ್ನ ಆಸಕ್ತಿಯನ್ನು ಕಳೆದುಕೊಳ್ಳಲು ಕಾರಣವಾಯಿತು. ತಮ್ಮ ತಾಯಿಯ ಬೆಂಬಲದಿಂದ ಇವರು ತನ್ನ ಕನಸುಗಳನ್ನು ಮುಂದುವರಿಸಲು ಪ್ರೇರಣೆ ಪಡೆದರು.

### ಅಂತರರಾಷ್ಟ್ರೀಯ ಕ್ರಿಕೆಟ್ 
ಫೆಬ್ರವರಿ ೧೩, ೨೦೧೮ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಟಿ-೨೦ ಪಂದ್ಯದ ಮೂಲಕ ತಾನಿಯಾ ಭಾಟಿಯಾ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಸೆಪ್ಟಂಬರ್ ೧೧, ೨೦೧೮ರಲ್ಲಿ ಶ್ರೀಲಂಕಾದಲ್ಲಿ ಶ್ರೀಲಂಕಾ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಏಕದಿನ ಪಂದ್ಯದ ಮೂಲಕ ತಾನಿಯಾ ಅಂತರರಾಷ್ಟ್ರೀಯ ಏಕದಿನ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು.

## ಪಂದ್ಯಗಳು 
*ಏಕದಿನ ಕ್ರಿಕೆಟ್ : **೦೩** ಪಂದ್ಯಗಳು
*ಟಿ-೨೦ ಕ್ರಿಕೆಟ್ : **೨೫** ಪಂದ್ಯಗಳು

### ಅರ್ಧ ಶತಕಗಳು 
#ಏಕದಿನ ಕ್ರಿಕೆಟ್‌ನಲ್ಲಿ : **೦೧**

## ಉಲ್ಲೇಖಗಳು 
ವರ್ಗ:ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್
ವರ್ಗ:ಮಹಿಳಾ ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್ ಆಟಗಾರ
ವರ್ಗ:ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ವರ್ಗ:ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಪೂಜ ವಸ್ತ್ರಾಕರ್

**ಪೂಜ ವಸ್ತ್ರಾಕರ್**, ಓರ್ವ ಭಾರತೀಯ ಕ್ರಿಕೆಟ್ ಆಟಗಾರ್ತಿ. ಇವರು ಬಲಗೈ ಬ್ಯಾಟ್ಸಮಾನ್ ಹಾಗು ಬಲಗೈ ಮೀಡಿಯಂ ಬೌಲರ್. ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ, ಇಂಡಿಯಾ ಗ್ರೀನ್ ಕ್ರಿಕೆಟ್ ತಂಡಗಳಿಗೆ ಆಡಿದ್ದಾರೆ.

## ಆರಂಭಿಕ ಜೀವನ 
ಪೂಜ ವಸ್ತ್ರಾಕರ್ ರವರು ಸೆಪ್ಟಂಬರ್ ೨೫, ೧೯೯೯ರಂದು ಮಧ್ಯ ಪ್ರದೇಶದಲ್ಲಿ ಜನಿಸಿದರು. ಪೂಜ ವಸ್ತ್ರಾಕರ್ ಇವರ ತಂದೆ ಭಾರತ ಸಂಚಾರ್ ನಿಗಮ್ ಲಿಮಿಟೆಡ್ (ಬಿಎಸ್ಎನ್ಎಲ್‌‍)ನ ನಿವೃತ್ತ ನೌಕರರಾಗಿದ್ದಾರೆ. ಇವರು ತಮ್ಮ ಹತ್ತನೇ ವಯ್ಯಸ್ಸಿನಲ್ಲಿ ತಮ್ಮ ತಾಯಿಯನ್ನು ಕಳೆದುಕೊಂಡರು. ಇವರಿಗೆ ನಾಲ್ಕು ಸಹೋದರಿಯರು ಮತ್ತು ಇಬ್ಬರು ಸಹೋದರರು ಇದ್ದು, ಇವರು ಏಳು ಒಡಹುಟ್ಟಿದವರಲ್ಲಿ ಕಿರಿಯರು. 
ಪೂಜ ತಮ್ಮ ಮನೆಯ ಸುತ್ತಮುತ್ತಲಿನ ಆವರಣದಲ್ಲಿ ಕೆಲ ಹುಡುಗರೊಂದಿಗೆ ಕ್ರಿಕೆಟ್ ಆಡಲು ಪ್ರಾರಂಭಿಸಿದರು. ನಂತರ ಇವರು ಕ್ರೀಡಾಂಗಣಕ್ಕೆ ತೆರಳಿ ಕ್ರಿಕೆಟ್ ಆಡಲು ಪ್ರಾರಂಭಿಸಿ ನೆಟ್ ಬ್ಯಾಟಿಂಗ್‌‍ಅನ್ನು ಅಭ್ಯಾಸ ಮಾಡಲು ಆರಂಭಿಸಿದರು. ಈ ಸಮಯದಲ್ಲಿ ತರಬೇತುದಾರ ಇವರನ್ನು ಗುರುತಿಸಿ ಇವರ ಔಪಚಾರಿಕ ತರಬೇತಿಯನ್ನು ಪ್ರಾರಂಭಿಸಿದನರು.

## ವೃತ್ತಿ ಜೀವನ 
### ಪ್ರಥಮ ದರ್ಜೆ ಕ್ರಿಕೆಟ್ 
ದೇಶಿ ಕ್ರಿಕೆಟ್‍ನಲ್ಲಿ ಮಧ್ಯ ಪ್ರದೇಶ, ಇಂಡಿಯಾ ಗ್ರೀನ್ ಕ್ರಿಕೆಟ್ ತಂಡಗಳಿಗೆ ಆಡಿದ್ದಾರೆ. ಮೊದಲಿಗೆ ಇವರು ಬ್ಯಾಟಿಂಗ್‌ನೊಂದಿಗೆ ಗುರುತಿಸಿಕೊಂಡರು. ನಂತರ ಇವರು ಮಧ್ಯಪ್ರದೇಶ ತಂಡವನ್ನು ಸೇರಿಕೊಂಡು ಬೌಲರ್ ಆಗಿ ಗುರುತಿಸಿಕೊಳ್ಳಲಾರಂಭಿಸಿದರು. ತಮ್ಮ ೧೫ನೇ ವಯ್ಯಸ್ಸಿನಲ್ಲೇ ಇವರು ಇಂಡಿಯಾ ಗ್ರೀನ್ ಕ್ರಿಕೆಟ್ ತಂಡದಲ್ಲಿ ಸ್ಥಾನವನ್ನು ಪಡೆದರು. ೨೦೧೬ರಲ್ಲಿ ಹಿರಿಯ ಮಹಿಳಾ ದೇಶಿ ಕ್ರಿಕೆಟ್ ಪಂದ್ಯದಲ್ಲಿ ಪೂಜ ವಸ್ತ್ರಾಕರ್ ಅವರು ಕ್ಷೇತ್ರರಕ್ಷಣೆ ನಡೆಸುತ್ತಿದ್ದಾಗ, ತಮ್ಮ ಮೊಣಕಾಲು ತಿರುಚಿತು, ಇದರಿಂದ ಇವರು ಶಸ್ತ್ರಚಿಕಿತ್ಸೆಯನ್ನು ಪಡೆಯ ಬೇಕಾಯಿತು. ೨೦೧೮ರ ಚಾಲೆಂಜರ್ ಟ್ರೋಫಿ, ದಕ್ಷಿಣ ಆಫ್ರಿಕಾ ಪ್ರವಾಸಕ್ಕೆ ವಾಸ್ಟ್ರಾಕರ್ ಅವರ ಆಯ್ಕೆಯಲ್ಲಿ ಪ್ರಮುಖ ಪಾತ್ರ ವಹಿಸಿತು.

### ಅಂತರರಾಷ್ಟ್ರೀಯ ಕ್ರಿಕೆಟ್ 
ಫೆಬ್ರವರಿ ೦೮, ೨೦೧೮ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ದ ನಡೆದ  ಮೂರನೇ ಏಕದಿನ ಪಂದ್ಯದ ಮೂಲಕ ಪೂಜ ವಸ್ತ್ರಾಕರ್‍ ಅಂತರರಾಷ್ಟ್ರೀಯ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು. ನಂತರ ಫೆಬ್ರವರಿ ೧೩, ೨೦೧೮ರಲ್ಲಿ ದಕ್ಷಿಣ ಆಫ್ರಿಕದಲ್ಲಿ ದಕ್ಷಿಣ ಆಫ್ರಿಕ ಕ್ರಿಕೆಟ್ ತಂಡದ ವಿರುದ್ದ ನಡೆದ ಮೊದಲನೇ ಟಿ-೨೦ ಪಂದ್ಯದ ಮೂಲಕ ಪೂಜ ವಸ್ತ್ರಾಕರ್‍ ಅಂತರರಾಷ್ಟ್ರೀಯ ಟಿ-೨೦ ಕ್ರಿಕೆಟ್ ಜಗತ್ತಿಗೆ ಪಾದಾರ್ಪನೆ ಮಾಡಿದರು.

## ಪಂದ್ಯಗಳು 
*ಏಕದಿನ ಕ್ರಿಕೆಟ್ : **೦೬** ಪಂದ್ಯಗಳು
*ಟಿ-೨೦ ಕ್ರಿಕೆಟ್ : **೧೧** ಪಂದ್ಯಗಳು

### ವಿಕೇಟ್‍ಗಳು 
#ಟಿ-೨೦ ಕ್ರಿಕೆಟ್‌ನಲ್ಲಿ : **೧೧**

### ಅರ್ಧ ಶತಕಗಳು 
#ಏಕದಿನ ಕ್ರಿಕೆಟ್‌ನಲ್ಲಿ : **೦೧**

## ಉಲ್ಲೇಖಗಳು 
ವರ್ಗ:ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್
ವರ್ಗ:ಮಹಿಳಾ ಕ್ರೀಡಾಪಟುಗಳು
ವರ್ಗ:ಕ್ರಿಕೆಟ್ ಆಟಗಾರ
ವರ್ಗ:ಭಾರತದ ಕ್ರಿಕೆಟ್ ಕ್ರೀಡಾಪಟುಗಳು
ವರ್ಗ:ಭಾರತ ಮಹಿಳಾ ಕ್ರಿಕೆಟ್ ಆಟಗಾರ್ತಿಯರು
ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ